Yesaya 5 - La Sainte Bible [Française Perret-Gentil et Rilliet 1847] - (Ésa 5)\n5:1 5:2 5:3 5:4 5:5 5:6 5:7 5:8 5:9 5:10 5:11 5:12 5:13 5:14 5:15 5:16 5:17 5:18 5:19 5:20 5:21 5:22 5:23 5:24 5:25 5:26 5:27 5:28 5:29 5:30\nMele ha dzi ge le xɔ̃nye ŋu, mele xɔ̃nye ƒe ha dzi ge le eƒe weingble ŋu. Weingblea ɖe le xɔ̃nye si le totame wɔnua ɖe.\nEdzobo eme, eɖe kpewo le eme, eye wòdo weinka nyuitɔwo ɖe eme, etu xɔ tsrala ɖe etitina, ekpa weinfiãnu hã da ɖe eme hele mɔ kpɔm be, atse weintsetsewo; ke etse ʋukatsetsewo.\nEyata mi Yerusalemtɔwo kple mi Yuda-ŋutsuwo, midrɔ̃ nya le mía kple nye weingble la dome!\nNukae woawɔ na nye weingble la, eye nyemewɔe nɛ o? Nukaŋuti mele mɔ kpɔm be, atse weintsetsewo, eye wòtse ʋukatsetsewo?\nAzɔ mana mianya nusi wɔ ge mala nye weingble la: Makaka kpo le eŋu, ne lãwo naɖui, magbã gli le eŋu, ne woazɔ edzi.\nMawɔe woazu afutime; womaɖe eŋu o, eye womaga eme o, ke boŋ aŋɔkawo kple ŋuwò amie ɖe eme; eye made se na alilikpowo be, womagadza tsi ɖe edzi azɔ o.\nElabena Israel ƒe aƒe lae nye Yehowa Zebaot ƒe weingble, eye Yuda ŋutsuwo nye eƒe dzidzɔkpɔkpɔ ƒe nudodowo: ekpɔ mɔ na afiatsotso, ke ʋukɔkɔɖie li; ekpɔ mɔ na nu dzɔdzɔe wɔwɔ, ke konyifafae li.\nBaba na amesiwo le xɔ tsiãm ɖe xɔ nu, eye wole agble didim ɖe agble nu, vaseɖe esime teƒea ɖeke maganɔ anyi o, ne woawo ɖeɖe nanɔ anyigba dzi!\nYehowa Zebaot gblɔ ɖe to me nam bena: Ne xɔ gbogboawo matrɔ zu gbegbe, eye xɔ gã nyuiawo mazu xɔdowo o fĩ!\nElabena Weingble, si nyi eveve teƒe ewo aŋlɔ gbe ɖeka la, anye bat ɖeka, eye nuku gomer ɖeka anye eta ɖeka.\nBaba na amesiwo tɔa fɔŋli hetia aha muame yome, eye wotsia anyi vaseɖe zãtiƒe, ne wein nade dzo lã me na wo!\nKasaŋkuwo, saŋkuwo, asiʋuiwo kple dzewo kpakple wein kpena ɖe woƒe aglotutu la ŋu; ke womeɖea ŋku ɖe Yehowa ƒe dɔwɔwɔ o, eye womekpɔa eƒe asinudɔwɔwɔ o.\nEyata woaɖe aboyo nye dukɔ le manyamanya me, woƒe ame ŋkutawo azu dɔwuitɔwo, eye tsikɔ awu woƒe amehawo ate wo ŋu.\nEyata tsieƒe ke eƒe ve me, eye wòke eƒe nu baa, eye Yerusalem ƒe atsyɔ̃, eƒe amehawo, eƒe howɔwɔ kple amesiwo kpɔa dzidzɔ le eme la, age ɖe eme.\nEkema amegbetɔ atsyɔ akɔ anyi, woabɔbɔ ŋutsu ɖe anyi, eye woate dàda ŋkuwò ɖe to;\nYehowa Zebaot anye gã le ʋɔnudɔdrɔ̃ me, eye Mawu kɔkɔe la akɔ eɖokui ŋu le dzɔdzɔenyenye me.\nAlẽviwo aɖu gbe le afima, abe woawo ŋutɔ ƒe gbeɖuƒee wònye ene, eye lã tutɔwo aɖu nu le amidalawo ƒe aƒedowo me.\nBaba na amesiwo tsɔa alakpaka dea vodada nɔa hehem, eye wotsɔa tasiaɖamka hea nuvɔ̃e!\nAmesiwo noa gbɔgblɔm bena: Newɔ kabakaba, neƒo du ɖe eƒe dɔ nu, ne míakpɔe; eye Israel ƒe kɔkɔetɔ la ƒe adaŋudede nete va, ne miadze sii.\nBaba na amesiwo yɔa vɔ̃ be nyui kple nyui be vɔ̃, amesiwo tsɔa viviti wɔa kekelii, eye wotso kekeli wo vivitii, amesiwo tsoa veve wɔa vivii, eye wotsɔa vivi wo vevee!\nBaba na amesiwo bua wo ɖokui nunyalawoe, eye wonye nugɔmeselawo le woawo ŋutɔwo ŋku me.\nBaba na amesiwo nye kalẽawo le weinnono me kple ŋutsuwɔlawo le aha muame toto me.\nAmesiwo xɔa zãnu hetsona na ame vɔ̃ɖiwo, eye wodaa adzo nya dzɔdzɔe le ame dzɔdzɔewo si.\nEyata woƒe ke azu nu nyunyɔ abe ahɔ̃liti takpoe, si dzo ƒe aɖe fiã, kple gbe ƒuƒu, si nye afi ɖe dzo me la ene, eye woƒe seƒoƒo ami ya abe ʋuʋudedi ene, elabena wogbe Yehowa Zebaot ƒe nufiame, eye woɖe alɔme le Israel ƒe kɔkɔeto la ƒe nyawo ŋu.\nEyata Yehowa ƒe dɔmedzoe bi ɖe eƒe dukɔ ŋu, eye wòdo eƒe alo ɖe dzi heƒo wo, ale be towo dzo kpekpekpe, eye woƒe kukuawo tsi kpɔdome abe gbeɖuɖɔ ene. Ke to esiawo katã gbɔ hã la eƒe dɔmedzoe nu mefa o, eye eƒe alɔ gale dzi ko.\nAkɔ aflaga dzi na dukɔa ɖe le didiƒe, eye wòala aku ayɔe tso anyigba ƒe mlɔenu, eye kpɔ ɖa, anɔ du dzi ava kaba.\nƉeɖi mate amea ɖeke ŋu o, eye ame kudɔea ɖeke manɔ wo dome o; womada alɔ̃ o, eye womada akɔlɔ̃e o, alidziblanu matu le woƒe ali o, eye woƒe atokotaka matso o;\nwonyre woƒe aŋutrɔwo, eye wovu woƒe dawo katã me; woƒe so wo ƒe afɔwo le abe kpe ene, eye woƒe tasiaɖamfɔwo ɖi ahom.\nWole gbe ɖem abe dzatanɔ ene, eye wole xaxlɔ̃m abe dzataviwo ene; wole gbe tem helé nu tso dzoe, eye amea ɖeke mate ŋu axɔe o.\nEye wòaɖe gbe ɖe eɖzi gbemagbe abe atsiaƒu ƒe gbeɖeɖe ene, eye ne woɖe ŋku ɖe anyigba dzi la, hiã ƒe blukɔ koe li, eye woƒe alilikpo na kekeli do viviti.\nYesaya 1 / Ésa 1\nYesaya 2 / Ésa 2\nYesaya 3 / Ésa 3\nYesaya 4 / Ésa 4\nYesaya 5 / Ésa 5\nYesaya 6 / Ésa 6\nYesaya 7 / Ésa 7\nYesaya 8 / Ésa 8\nYesaya 9 / Ésa 9\nYesaya 10 / Ésa 10\nYesaya 11 / Ésa 11\nYesaya 12 / Ésa 12\nYesaya 13 / Ésa 13\nYesaya 14 / Ésa 14\nYesaya 15 / Ésa 15\nYesaya 16 / Ésa 16\nYesaya 17 / Ésa 17\nYesaya 18 / Ésa 18\nYesaya 19 / Ésa 19\nYesaya 20 / Ésa 20\nYesaya 21 / Ésa 21\nYesaya 22 / Ésa 22\nYesaya 23 / Ésa 23\nYesaya 24 / Ésa 24\nYesaya 25 / Ésa 25\nYesaya 26 / Ésa 26\nYesaya 27 / Ésa 27\nYesaya 28 / Ésa 28\nYesaya 29 / Ésa 29\nYesaya 30 / Ésa 30\nYesaya 31 / Ésa 31\nYesaya 32 / Ésa 32\nYesaya 33 / Ésa 33\nYesaya 34 / Ésa 34\nYesaya 35 / Ésa 35\nYesaya 36 / Ésa 36\nYesaya 37 / Ésa 37\nYesaya 38 / Ésa 38\nYesaya 39 / Ésa 39\nYesaya 40 / Ésa 40\nYesaya 41 / Ésa 41\nYesaya 42 / Ésa 42\nYesaya 43 / Ésa 43\nYesaya 44 / Ésa 44\nYesaya 45 / Ésa 45\nYesaya 46 / Ésa 46\nYesaya 47 / Ésa 47\nYesaya 48 / Ésa 48\nYesaya 49 / Ésa 49\nYesaya 50 / Ésa 50\nYesaya 51 / Ésa 51\nYesaya 52 / Ésa 52\nYesaya 53 / Ésa 53\nYesaya 54 / Ésa 54\nYesaya 55 / Ésa 55\nYesaya 56 / Ésa 56\nYesaya 57 / Ésa 57\nYesaya 58 / Ésa 58\nYesaya 59 / Ésa 59\nYesaya 60 / Ésa 60\nYesaya 61 / Ésa 61\nYesaya 62 / Ésa 62\nYesaya 63 / Ésa 63\nYesaya 64 / Ésa 64\nYesaya 65 / Ésa 65\nYesaya 66 / Ésa 66


GBE BUBU Amharic Bicol Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Danish Dutch Eŋlisi Eʋegbe Ga German Hiligaynon Hungarian Igbo Indonesian Italian Latvian Lithuanian Malagasy Myanmar Norwegian Polish Portuguese Quechua (Bolivia) Romanian Sepedi Setswana Slovak Slovenian Spanish Sranantongo Swahili Tsonga Turkish Ukrainian\nMARIA si nye funɔ la nɔ anyi ɖe agbatsɔlã sue aɖe dzi dzimaɖeɖitɔe. Enɔ tedzi sia dom gaƒoƒo geɖee nye ema. Woɖo ta Betlexem si gbɔ didi ŋutɔ, eye Yosef nɔ eŋgɔ ɖɔɖɔɖɔ wonɔ mɔa dzi yina. Maria gase ɖevi si nɔ eƒe dɔ me la ŋkɔ wònɔ ʋaʋãm.\nAbe ale si Biblia gblɔe ene la, ‘fu tsi ɖe Maria ƒo’ ŋutɔ. (Luka 2:5) Esi atsu kple asi sia nɔ agblewo ŋu tom nɔ yiyim la, ɖewohĩ anɔ nuku wɔm na agbledela siwo nɔ woƒe agblewo ŋlɔm alo nɔ nu ƒãm la be woakpɔ nyɔnu si le nɔnɔme sia me wòanɔ mɔ zɔm. Nu kae na Maria tso keke wo de Nazaret ɖo ta teƒe didi ma?\nNya bliboa dze egɔme ɣleti aɖewo do ŋgɔ esime Yuda ɖetugbui sia xɔ dɔdeasi aɖe si le etɔxɛe le amegbetɔwo ƒe ŋutinya me. Enɔ nɛ be wòadzi vi si ava zu Mesia, Mawu ƒe Vi la! (Luka 1:35) Esi ɣeyiɣi si wòadzi via nɔ gogom la, eva hiã be wòazɔ mɔ sia. Le mɔzɔzɔ sia me la, Maria do go nɔnɔme sesẽ aɖewo siwo do eƒe xɔse kpɔ. Mina míakpɔ nu si kpe ɖe eŋu wòyi edzi sẽ ŋu le xɔse me la ɖa.\nMenye Yosef kple Maria koe nɔ mɔa zɔm ɣemaɣi o. Ðeko Kaisaro Augusto de se be woaŋlɔ anyigba dzi nɔlawo ƒe ŋkɔwoe nye ema, eye enɔ na amewo be woayi wo de aɖaŋlɔ woƒe ŋkɔwo. Aleke Yosef wɔ nu ɖe sedede sia ŋui? Nuŋlɔɖia xlẽ be: “Yosef hã dzo le Galilea, tso du si nye Nazaret me yi Yudea, le David ƒe du, si woyɔna be Betlexem me, le esi wònye David ƒe aƒe kple ƒomea me tɔ ta.”—Luka 2:1-4.\nMenye nudogoɖenunu ye Kaisaro ƒe sedede le ɣeyiɣi ma me nye o. Wogblɔ le nyagblɔɖi aɖe si woŋlɔ ɖi ƒe alafa adree nye ema la me be Betlexem ye woadzi Mesia la le. Ɣemaɣi la, du aɖe nɔ anyi si woyɔna be Betlexem si didi tso Nazaret gbɔ kilometa 11 ko. Gake wogblɔ le nyagblɔɖia me kã be “Betlexem Efrata” ye woadzi Mesia la le. (Mixa 5:1) Le mɔ siwo li egbea nu la, du sue sia le Nazaret ƒe anyiehe gome hedidi tso egbɔ anɔ abe kilometa 150 ene, eye mɔa nye todzimɔ. Betlexem ma ye wònɔ na Yosef be wòayi, elabena afi mae nye tɔgbuia Fia David ƒe ƒome—si me Yosef kple eƒe ŋugbetɔa siaa tso la—ƒe du me.\nÐe Maria alɔ̃ akpe asi ɖe Yosef ŋu wòawɔ sedede sia dzia? Ne míebu eŋu kpɔ la, míakpɔe be mɔa zɔzɔ asesẽ nɛ ŋutɔ. Enye ƒea ƒe kele ƒe gɔmedzedze, eya ta tsi tea ŋu nyɔna le esi dzomeŋɔli la yina enu wu ge ta. Gakpe ɖe eŋu la, Betlehem nɔ tonuto aɖe si kɔkɔ wu meta 760 la me. Eye kpoƒe si kɔkɔ nenema gbegbee woalia le ŋkeke geɖe ƒe mɔzɔzɔ teɖeɖiameŋu ma ƒe nuwuwu. Ðewohĩ ŋkeke siwo woatsɔ azɔ mɔa la asɔ gbɔ wu ŋkeke siwo mɔzɔzɔ sia xɔna, le esi Maria ƒe nɔnɔmea abia be sẽ kple sẽ ko wòaɖi ɖe eme ta. Fifia esi ɖetugbui sia ƒe vidziɣi ɖo la, anya dzroe vevie be yeate ɖe aƒe ŋu, afi si eƒe ƒometɔ kple xɔlɔ̃ siwo nɔ klalo be yewoana kpekpeɖeŋui ne fu te eɖuɖu la nɔ hafi. Ðikeke mele eme o be, ehiã be dzi nanɔ eƒo hafi wòalɔ̃ azɔ mɔ ma.\nTogbɔ be enɔ alea hã la, Luka ŋlɔ bena, Yosef yi “be woaŋlɔ woa kple Maria” ŋkɔ. Egblɔ tso Yosef ŋu hã be wotsɔ Maria “nae wòɖe, abe ale si wodo eƒe ŋugbe nɛ ene.” (Luka 2:4, 5) Maria zu Yosef srɔ̃, eya ta esia kpɔ ŋusẽ gã aɖe ɖe nyametsotso siwo wòwɔ tso ɣemaɣi dzi la dzi. Ebu srɔ̃a be eyae Mawu tsɔ ɖo yeƒe ta, eya ta ewɔ nu wòwɔ ɖeka kple ɖoƒe si Mawu nae abe eƒe kpeɖeŋutɔ ene hede Yosef ƒe nyametsotsowo dzi. * Eya ta toɖoɖoe na be wòte ŋu nɔ te ɖe xɔse ƒe dodokpɔ ma nu.\nNu bubu ka hãe anya ʋã Maria wòɖo to? Ðe wònya nu tso nyagblɔɖi si gblɔ be Betlexem ye woadzi Mesia la le ŋua? Biblia megblɔe na mí o. Ate ŋu anye be enya nu tso nyagblɔɖi sia ŋu, elabena edze ƒãa be subɔsubɔhakplɔlawo dometɔ geɖe kple dukɔ hahoo la nya nu tso eŋu. (Mateo 2:1-7; Yohanes 7:40-42) Menye ame si menya naneke kura tso Ŋɔŋlɔawo ŋue Maria nye o. (Luka 1:46-55) Aleke kee wòɖale o, eɖanye toɖoɖo srɔ̃a tae Maria tiae be yeazɔ mɔa, dziɖuɖua ƒe sedede dzi wɔwɔ, Yehowa ŋutɔ ƒe nyagblɔɖi aɖe, alo susu vovovo aɖewo tae o, eɖo kpɔɖeŋu ɖedzesi aɖe ɖi na mí. Yehowa kpɔa ŋudzedze gã aɖe ɖe ŋutsu kple nyɔnu siwo nye ɖokuibɔbɔlawo kple toɖolawo ŋu. Le míaƒe ɣeyiɣi sia si me wòdzena zi geɖe abe amewo megadea asixɔxɔ aɖeke ɖokuibɔbɔ ŋu o ene me la, kpɔɖeŋu si Maria ɖo ɖi la dea dzi ƒo na nuteƒewɔlawo le afi sia afi be woanye ɖokuibɔbɔlawo.\nMaria anya gbɔ fũu esime wòkpɔ Betlexem dua ɖaa. Maria kple Yosef anya nɔ ŋugble dem tso kɔƒe sue sia ƒe ŋutinya ŋu esime wonɔ togbɛwo liam henɔ amiti—siwo ƒe tsetse nye mamlɛtɔ siwo woxana le ƒea me la—ŋu tom. Kɔƒea nɔ sue ale gbegbe be womebunɛ dea Yuda duwo dome o, abe ale si ko nyagblɔɖila Mixa gblɔe ene. Ke hã, kɔƒe sia mee wodzi Boaz kple Naomi le, eye afi sia kee wova dzi David hã le emegbe; nu siawo katã dzɔ ƒe akpe ɖeka kple edzivɔ do ŋgɔ.\nMaria kple Yosef kpɔe be amewo sɔ gbɔ le kɔƒe sia me kpaŋkpaŋ. Ame bubuwo va do ŋgɔ na wo hena ŋkɔŋɔŋlɔ, eye esia wɔe be womekpɔ dzeƒe o. * Naneke menɔ anyi woawɔ tsɔ wu be woayi aɖatsi lãkpɔ me zã ma me o. Míate ŋu akpɔ ale si Yosef tsi dzi esime wònɔ srɔ̃a kpɔm wònɔ vevesese helĩhelĩ aɖe si me meto kpɔ o, si va do gã ɖe edzi emegbe me tom la, le susu me. Teƒe sia boŋ ye fu va te eɖuɖu le.\nNyɔnu sia nyɔnu ate ŋu ase nu si gbegbe me Maria to la gɔme. Ƒe 4,000 do ŋgɔ na ɣemaɣi la, Yehowa gblɔe ɖi be nyɔnu ɖe sia ɖe akpe fu le vidzidzi me le nu vɔ̃ si ƒe dome wonyi la ta. (1 Mose 3:16) Kpeɖodzi aɖeke meli be Maria meto fukpekpe sia me o. Luka ƒe nuŋlɔɖia meƒo nu tso ale si tututu nuwo yi na Maria la ŋu o, ɖeko wògblɔ kpuie be: “[Edzi] ŋutsuvi, si nye eƒe ŋgɔgbevi.” (Luka 2:7) Ɛ̃, Maria dzi eƒe “ŋgɔgbevi” azɔ—vi si nye via geɖeawo, siwo ade ame adre ya teti la, ƒe gbãtɔ. (Marko 6:3) Gake ame sia ato vovo tso nɔviawo gbɔ. Menye Maria ƒe ŋgɔgbevi koe wònye o, enye Yehowa ŋutɔ ƒe “nuwɔwɔwo katã ƒe ŋgɔgbevi” heganye Mawu ƒe Tenuvi hã!—Kolosetɔwo 1:15.\nLe ɖevia dzidzi vɔ megbee nuŋlɔɖia gblɔ nya ɖedzesi sia kpee be: “[Exatsa] avɔ ɖe eŋu, eye wòtsɔe mlɔ lãnuɖunu me.” (Luka 2:7) Wowɔa Yesu dzidzi ŋuti fefe, eŋuti nutata, kple eŋuti wɔwɔfia siwo woɖea ami ɖo le xexea me godoo. Gake kpɔ ale si nuawo yi ŋutɔŋutɔ ɖa. Lãnuɖunu nye agba alo nugo si me lãwo ɖua nu le. Esia fia be ƒomea va tsi lãkpɔ me. Lãkpɔ nye teƒe aɖe si wonya ɣemaɣi kple egbea siaa be ya nyui si woagbɔ kple dzadzɛnyenye menɔna tututu o. Le nyateƒe me la, dzila kawoe atiae be yewoadzi yewo vi ɖe teƒe sia tɔgbi nenye be woate ŋu akpɔ teƒe bubu aɖe hafi? Dzila akpa gãtɔ dia nu si nye nyuitɔ na wo viwo. Aleke gbegbe Maria kple Yosef di be yewoana nu si nye nyuitɔ kekeake ame si nye Mawu ƒe Vi lae nye esi!\nKe hã, womena esia ɖe dzi le wo ƒo o, ke boŋ wowɔ nu sia nu si woate ŋui le woƒe ŋutete nu. Le kpɔɖeŋu me, de dzesii be Maria ŋutɔe kpɔ ɖevia gbɔ, xatsa avɔ ɖe eŋu, tsɔe mlɔ lãnuɖunua me dzaa be wòadɔ alɔ̃ hekpɔ egbɔ be vuvɔ nagawɔe o eye wòanɔ dedie. Maria mena be dzimaɖitsitsi ɖe nɔnɔme si me wònɔ ɣemaɣi ŋu na wòdo kpo nu sia nu si wòate ŋu awɔ la wɔwɔ o. Woa kple Yosef siaa nyae hã be Mawu ƒe dzidzenuwo fiafia ɖevi siae nye nu vevitɔ kekeake si yewoate ŋu awɔ nɛ. (5 Mose 6:6-8) Egbea dzila nyanuwo tsɔa nu mawo ke ɖoa nɔƒe gbãtɔ le wo viwo hehe me le xexe mavɔ̃mawu sia me.\nSasrãkpɔ Aɖe Si De Dzi Ƒo Nɛ\nKasia, wose hoowɔwɔ aɖe le teƒe ziɖoɖoe ma. Alẽkplɔlawo tsɔ dzitsitsi ge ɖe lãkpɔa me hetsi dzi be yewoakpɔ ƒomea, vevietɔ ɖevia. Dzi nɔ ŋutsu siawo dzɔm ale gbegbe, eye dzidzɔ sia dze le mo na wo. Woɖe abla tso keke togbɛawo dzi, afi si wonɔ woƒe lãhawo ŋu dzɔm le. * Wogblɔ nu wɔnuku si wokpɔ teti koe nye ema la ŋu nya na dzila siawo siwo tsi yaa la. Esime wonɔ woƒe alẽhawo ŋu dzɔm le toawo dzi le zã me la, mawudɔla aɖe ɖe eɖokui fia wo le vo me. Yehowa ƒe ŋutikɔkɔe klẽ ƒo xlã wo godoo, eye mawudɔlaa gblɔ na wo be, ɖeko wodzi Kristo alo Mesia la tetie nye ema le Betlexem. Woakpɔ vidzĩa le anyimlɔƒe le lãnuɖunu me wotsɔ avɔ xatsa ɖe eŋu. Emegbe nane si gawɔ nuku wu la dzɔ, wokpɔ mawudɔlawo ƒe hadziha gã aɖe siwo nɔ ha dzim tsɔ nɔ Yehowa kafum!\nMewɔ nuku o be ame tsɛ siawo ɖe abla va Betlexem! Dzi anya dzɔ wo godoo esi wokpɔ vidzĩa wònɔ anyimlɔƒe abe ale si tututu mawudɔlaa gblɔe na wo ene. Womemia nu ɖe nya nyui sia dzi o. “Woka nya siwo wogblɔ na wo . . . la ta. Eye ame siwo katã se nya siwo alẽkplɔlawo gblɔ na wo la ƒe mo wɔ yaa.” (Luka 2:17, 18) Edze ƒãa be subɔsubɔhakplɔla siwo nɔ anyi ɣemaɣi la mebua alẽkplɔlawo ɖe naneke me o. Gake eme kɔ ƒãa be Yehowa de asixɔxɔ ŋutsu nuteƒewɔla ɖokuibɔbɔla mawo ŋu. Ke dɔ kae sasrãkpɔ sia wɔ ɖe Maria dzi?\nKakaɖedzitɔe la, togbɔ be nɔnɔme sesẽ siwo me Maria to le vidziɣia anya te ɖeɖi eŋu vevie hã la, elé to ɖe nya sia nya ŋu nyuie. Eye wògawɔ nu si yi ŋgɔ wu ema: “Maria de asi nya siawo katã dzadzraɖo me, henɔ wo ŋu bum le eƒe dzi me.” (Luka 2:19) Vavãe, ɖetugbui sia nye ame si bua tame vevie. Enyae be mawudɔlaa ƒe gbedeasi sia le vevie. Eƒe Mawu, Yehowa, di be wòanya ame si tututu via nye kple asixɔxɔ si le eŋu eye wòakpɔ ŋudzedze ɖe eŋu. Eya ta menye ɖeko wònɔ to ɖom o, ke boŋ edzra nyawo ɖo ɖe eƒe dzi me bene wòate ŋu anɔ ŋugble dem le wo ŋu edziedzi le ɣleti kple ƒe siwo nɔ eŋgɔ la me. Esiae nye nu vevi aɖe si kpe ɖe Maria ŋu wòtu xɔse si wòɖe fia le eƒe agbenɔɣi katã la ɖo.\nÀsrɔ̃ Maria ƒe kpɔɖeŋua? Yehowa na woŋlɔ nyateƒenya vevi gbogbo aɖewo ɖe eƒe Nya la me. Ke hã, ne míelé to ɖe nyateƒenya vevi mawo ŋu ko hafi woaɖe vi na mí. Míewɔa esia to Biblia xexlẽ gbe sia gbe—menye abe agbalẽ dzro aɖe ko ene o, ke boŋ abe Mawu ƒe Nya si tso gbɔgbɔ me ene—dzi. (2 Timoteo 3:16) Eye abe Maria ene la, ehiã be míadzra Mawu ƒe nyawo ɖo ɖe míaƒe dzi me ahanɔ wo ŋu bum. Ne míedea ŋugble tso nu siwo míexlẽna le Biblia me ŋu eye míebua mɔ siwo nu míate ŋu awɔ Yehowa ƒe aɖaŋuɖoɖowo dzi le geɖe wu ŋu la, míado ŋusẽ míaƒe xɔse ale be wòatsi ɖe edzi.\nNya Geɖe Siwo Wògadzra Ðo Ðe Eƒe Dzi Me\nEsi vidzĩa xɔ ŋkeke enyi la, Maria kple Yosef na wotso aʋa nɛ abe ale si Mose ƒe Sea bia ene hetsɔ ŋkɔ nɛ be Yesu, abe ale si mawudɔlaa gblɔe na wo ene. (Luka 1:31) Emegbe esi ɖevia xɔ ŋkeke 40 la, wokɔe tso Betlexem yi gbedoxɔa me le Yerusalem, si didi kilometa ʋɛ aɖewo tso afi ma gbɔ. Woyi ɖana ŋutikɔkɔ ƒe vɔsa la abe ale si Se la bia tso ƒome dahewo si ene—akpakpa eve alo ahɔnɛ eve. Nenye be ekpe ŋu na wo be yewomete ŋu na alẽ kple akpakpa (ƒeƒlelu) si dzila bubuwo ate ŋu ana o hã la, womena esia ɖe fu na wo o. Le wo katã me la, woxɔ dzideƒoname gã aɖe esime wonɔ afi ma.—Luka 2:21-24.\nSimeon si nye ŋutsu tsitsi aɖe la te ɖe wo ŋu, eye wògblɔ nya geɖe siwo Maria gadzra ɖo ɖe eƒe dzi me. Wodo ŋugbe na ŋutsu sia be akpɔ Mesia la hafi aku, eye Yehowa ƒe gbɔgbɔ kɔkɔea ɖee fiae be Yesu vidzĩ lae nye Xɔla la. Simeon na Maria nya vevesese si me wòahiã be wòado dzi ato gbe ɖeka. Egblɔ be ase le eɖokui me abe ɖe woƒo yi legbe aɖe ɖe eya amea me ene. (Luka 2:25-35) Nya mawo siwo ate ŋu ana Maria navɔ̃ ŋutɔ gɔ̃ hã la kpe ɖe eŋu wòdo dzi esime ɣeyiɣi sesẽ ma va le ƒe 30 aɖewo megbe. Le Simeon megbe la, nyɔnu nyagblɔɖila aɖe si ŋkɔe nye Hana kpɔ Yesu vidzĩ la, eye wòte nuƒoƒo tso eŋu na ame siwo katã nɔ Yerusalem ƒe ɖeɖe la lalam.—Luka 2:36-38.\nNyametsotso nyui ka gbegbee nye esi Yosef kple Maria wɔ esi wokɔ vidzĩ la va Yehowa ƒe gbedoxɔ me le Yerusalem! Afɔ sia si woɖe la nye ale si wo via ava nɔ Yehowa ƒe gbedoxɔa me yim nuteƒewɔwɔtɔe le eƒe anyigbadzinɔɣi katã la ƒe gɔmedzedze. Esime wonɔ afi ma la, wowɔ nu sia nu si woate ŋui le Mawu ƒe subɔsubɔdɔa me, eye woxɔ mɔfiame kple dzideƒonamenyawo. Kakaɖedzitɔe la, hafi Maria nadzo le gbedoxɔa me gbe ma gbe la, eƒe xɔse gasesẽ ɖe edzi, eye nyateƒenya vevi siwo ŋu wòate ŋu ade ŋugble le ahagblɔ na ame bubuwo la yɔ eƒe dzi me fũu.\nEdoa dzidzɔ na mí ŋutɔ be dzila siwo li egbea dzea kpɔɖeŋu ma yome. Le Yehowa Ðasefowo dome la, dzilawo kplɔa wo viwo yia Kristotɔwo ƒe kpekpewo nuteƒewɔwɔtɔe. Dzila mawo wɔa woƒe ŋutete ɖe sia ɖe le Mawu ƒe subɔsubɔdɔa me hedea dzi ƒo na woƒe haxɔsetɔwo. Eye ŋusẽ ɖoa wo ŋu, dzi dzɔa wo geɖe wu, eye nya nyui geɖe si woate ŋu agblɔ na ame bubuwo la yɔa woƒe dzi me hafi wodzona. Míele kpewòm vividoɖeameŋutɔe be wò hã nàyi kpekpeawo kpli wo. Ne èwɔ esia la, wò xɔse ayi edzi anɔ sesẽm ɖe edzi, abe ale si wònɔ le Maria gome ene.\n^ mm. 10 Mina míade dzesi vovototo si le nuŋlɔɖi sia kple esi ku ɖe mɔ aɖe si Maria zɔ va yi la dome. Wogblɔ be “Maria tso” eye wòyi ɖasrã Elisabet kpɔ. (Luka 1:39) Ɣemaɣi la, esi Maria nye Yosef ƒe ŋugbetɔ eye meɖee haɖe o ta la, manya bia mɔ le egbɔ hafi zɔ mɔ ma o. Esi Yosef kple Maria ɖe wo nɔewo vɔ la, nuŋlɔɖia gblɔ be Yosef ye wɔ ɖoɖo wo ame evea wozɔ mɔ sia, ke menye Maria ye o.\n^ mm. 14 Ɣemaɣi la, amewo ɖea xɔ ɖeka aɖe ɖi hena mɔzɔlawo kple asitsala mɔzɔlawo xɔxɔ.\n^ mm. 19 Alẽkplɔlawo ƒe gbea dzi nɔnɔ le gaƒoƒo ma me ɖo kpe Biblia ƒe akɔntabubuwo dzi be: Womedzi Kristo la le December, ɣleti si me alẽwo nɔa kpɔ me le aƒe gbɔ, la me o, ke boŋ anye October ƒe gɔmedzedze lɔƒoe wodzii.\nWove Simeon nu wòkpɔ Xɔla si ŋugbe wodo la


GBE BUBU Albanian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Greek Hungarian Igbo Indonesian Italian Japanese Korean Latvian Lithuanian Myanmar Norwegian Papiamento (Curaçao) Polish Portuguese Romanian Russian Sepedi Setswana Slovak Slovenian Spanish Swahili Swedish Thai Turkish Ukrainian Urdu Vietnamese\nDzɔdzɔmeŋutinunya Kple Mawusubɔsubɔ—Masɔmasɔ Si Le Wo Dome\n“Ðe wonya mawusubɔsubɔ be enye dɔléle si ɖea fu na susua?”\n—Nugbagbeŋutinunyala Richard Dawkins.\nWOBUA mawusubɔsubɔ kple dzɔdzɔmeŋutinunya ɣeaɖewoɣi be wonye futɔ vɔ̃ɖiwo. Le ame aɖewo ƒe nukpɔsusu nu la, edze abe woanɔ ʋiʋlia dzi vaseɖe esime wo dometɔ ɖeka nu ayi hafi evelia aɖu dzi ene.\nLe ƒuƒoƒo si me dzɔdzɔmeŋutinunyalawo abe atikedokpɔla Peter Atkins le ene me la, wobui be “manya wɔ” be woawɔ mawusubɔsubɔ kple dzɔdzɔmeŋutinunya ŋudɔ ɖekae o. Atkins gblɔ be edzixɔxɔse “be Mawu ko dzi woato akpɔ gɔmesese (na nane, alo ʋuu keke woaha yi nu ɖesiaɖe nye ge) nye bometsitsi.”\nLe ƒuƒoƒo bubu si me subɔsubɔhawo le me la, wotsia tre ɖe dzɔdzɔmeŋutinunya ŋu be ena be amewo ƒe xɔse nu tsi. Amesiawo xɔe se be alesi woɖea dzɔdzɔmeŋutinunya me egbea la nye amebeble; eƒe nya veviwo ate ŋu anɔ eme, gake wo gɔme maɖemaɖe nyuie ate ŋu agblẽ nu le dzianukwaretɔwo ƒe dzixɔse ŋu. Le kpɔɖeŋu me, nugbagbeŋutinunyala William Provine gblɔ be Darwin ƒe nufiafia le fiafiam be “mele be gɔmeɖose vevi nanɔ agbenɔnɔ ŋu o; eye tameɖoɖo mele agbe ŋu o.”\nGake masɔmasɔ siawo ƒe ɖewo tso alakpanufiafia siwo ŋu kpeɖodzi mele o gbɔ le akpa eveawo siaa gome. Ƒe alafa nanewo enye esia la, subɔsubɔhakplɔlawo fia nyakpakpawo kple xɔsemeʋuʋu siwo mele eteƒe o eye womesɔ hã kple nusiwo ŋu egbegbe dzɔdzɔmeŋutinunya ke ɖo o eye womenɔ te ɖe Ŋɔŋlɔ si tso gbɔgbɔ me dzi o. Le kpɔɖeŋu me, Roma Katoliko Ha la bu fɔ Galileo le esi wòƒo nyata nyuie be anyigba ƒoa xlã ɣea ta. Galileo ƒe nukpɔsusua metsi tre ɖe Biblia ŋu le mɔ aɖeke nu o, gake etsi tre ɖe nusi sɔlemeha la fia ɣemaɣi la ŋu. Le go bubu me la, dzɔdzɔmeŋutinunyalawo ɖi fɔ le woƒe nufiafia si dzi womate ŋu aɖo kpee o fiafia me esi wofiana be agbe dzɔ tso nusi me agbe mele o me Mawu manɔmee la ta. Woɖua fewu le mawusubɔsubɔ me dzixɔse ŋu be mesɔ ɖe dzɔdzɔmeŋutinunya nu o.\nEkema ɖe woanya wɔ be woawɔ dzɔdzɔmeŋutinunya kple mawusubɔsubɔ ŋudɔ ɖekaea? Ẽ, anya wɔ. Le nyateƒe me la, dzɔdzɔmeŋutinunya si ŋu kpeɖodzi le kple subɔsubɔ vavãtɔ zɔna aduadu, le esi eteƒe be woatsi tre ɖe wo nɔewo ŋu.\nGalileo fia dzɔdzɔmeŋutinunya me nyateƒe, gake sɔlemeha ka mo nɛ ɖe eta\nƉoe Ɖe Amewo Ɖoe Ɖe Amewo Dzɔdzɔmeŋutinunya Kple Mawusubɔsubɔ—Masɔmasɔ Si Le Wo Dome\ng02 6/8 axa 2-3


Ne Viwò Ƒewuivi Wɔa Nu Vevi Eɖokui | Nu Si Akpe Ðe Ƒomewo Ŋu\nGBE BUBU Afrikaans Albanian Amharic Arabic Armenian Bulgarian Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Estonian Eŋlisi Eʋegbe Finnish Franse Georgian German Greek Hebrew Hiligaynon Hungarian Iloko Indonesian Italian Japanese Kinyarwanda Kirghiz Kirundi Korean Latvian Lithuanian Macedonian Malagasy Myanmar Norwegian Polish Portuguese Romanian Russian Sepedi Serbian Serbian (Roman) Sesotho (Lesotho) Setswana Sinhala Slovak Slovenian Spanish Swahili Swedish Tagalog Thai Tigrinya Tsonga Turkish Twi Ukrainian Xhosa Zulu\nNe Viwò Ƒewuivi Wɔa Nu Vevi Eɖokui\nÈva de dzesii be viwò ƒewuivi ɖoe koŋ le nu vevi wɔm eɖokui. Èbia ɖokuiwò be, ‘Eƒe nuwɔna sia gɔme ɖe? Ðe wòdi be yeawu ye ɖokuia?’\nAnɔ eme be menye nenemae nya le o. Ke hã, ne viwò ƒewuivi wɔa nu vevi eɖokui la, * ehiã be nàkpe ɖe eŋu. Aleke nàte ŋu akpe ɖe eŋui? Gbã la, dze agbagba nànya nu si na wòle nu trama sia wɔm.\nEsi wònye nu si ame geɖe le wɔwɔm ta koea? Enye nyateƒe be sɔhɛ aɖewo wɔa nu vevi wo ɖokuiwo le esi wose be ame bubuwo hã le ewɔm ta. Togbɔ be susu ma tae ame aɖewo wɔnɛ ɖo hã la, menye nenemae wòle le ame akpa gãtɔ gome o. Susu bubu ka tae woagate ŋu awɔe ɖo? Ame si wɔa nu vevi eɖokui la wɔnɛ le adzame, eye nuwɔna sia kpea ŋu nɛ vevie. Celia * si xɔ ƒe 20 la gblɔ be: “Nyemedi be ame aɖeke nanya nu tso nye nuwɔna sia ŋu o. Eya ta medzea agbagba ɣlaa nye abiawo ɖe amewo.”\nÐeko wowɔnɛ be yewoahe susu ava yewo ɖokuiwo dzia? Ame aɖewo ate ŋu awɔe kple susu sia. Gake ame siwo wɔa nu vevi wo ɖokuiwo, siwo ŋu míele nu ƒom tsoe le nyati sia me la ya ɣlaa woƒe nuwɔna kple woƒe abiwo ɖe amewo, eye menye ɖe wowɔnɛ be yewoatsɔ ahe amewo ƒe susu ava yewo ɖokuiwo dzi o. Ke hã, ame aɖe si wɔa nu vevi eɖokui tsã la gblɔ be ne ɖe ame aɖe nya nu tso eŋu hekpe ɖe ye ŋu kaba la ne enyo hafi.\nKe nu ka tae sɔhɛwo wɔa nu vevi wo ɖokuiwo? Susu geɖewo tae sɔhɛwo wɔa nu vevi wo ɖokuiwo ɖo, gake susu si koŋ tae wowɔnɛ ɖoe nye seselelãmekuxi sesẽ aɖe si mele bɔbɔe na sɔhɛwo be woaɖe agblɔ o. Susuŋutinunyala Steven Levenkron ɖɔ ame siwo wɔa nu vevi wo ɖokuiwo le eƒe agbalẽ si nye Cutting me be, “woxɔe se be nu vevi wɔwɔ yewo ɖokuiwo ate ŋu ana yewoatsi seselelãmekuxiwo nu.”\nSeselelãmekuxi sesẽ siwo mele bɔbɔe na sɔhɛwo be woaɖe agblɔ o lae nana wowɔa nu vevi wo ɖokuiwo\nKe ne èsusu be ye gbɔe wòtso ya ɖe? Le esi nànɔ fɔ bum ɖokuiwò be ye gbɔe wòtso be ye vi ƒewuivia wɔa nu vevi eɖokui teƒe la, wò susu nenɔ kpekpeɖeŋu si nàte ŋu ana viwòa be wòadzudzɔ nuwɔna sia ŋu boŋ.\nDe dzi ƒo na viwòa be wòagblɔ nu si le fu ɖem nɛ la na wò. Aɖaŋuɖoɖo siwo gbɔna ate ŋu akpe ɖe ŋuwò.\nFa akɔ nɛ. Ne viwòa gblɔ na wò be yewɔa nu vevi ye ɖokui la, mègawɔ nu wòadze be eɖe fu na wò alo dzika tso ƒowò o. Ke boŋ ɖe dzi ɖi nàƒo nu, eye nàfa akɔ nɛ.—Biblia ƒe gɔmeɖose: 1 Tesalonikatɔwo 5:14.\nBia nya siwo mana wòavɔ̃ o. Le kpɔɖeŋu me, àte ŋu abiae be: “Menya be menye ɣesiaɣie nèkpɔa ŋudzedze ɖe ɖokuiwò ŋu o. Nu kae ɖea fu na wò wu?” alo “Aleke mate ŋu akpe ɖe ŋuwò ne ètsi dzimaɖi alo ne nu te ɖe dziwò?” alo “Nu kae nèdi vevie be mawɔ na ye be nye kpli wò dome nanɔ kplikplikpli wu?” Ðo to nàse nya si wòagblɔ, eye mègatso nya le enu o.—Biblia ƒe gɔmeɖose: Yakobo 1:19.\nKpe ɖe viwòa ŋu wòade dzesi nu nyui siwo wòwɔna. Esi wònye ame siwo wɔa nu vevi wo ɖokuiwo ƒe susu katã nɔa nu si womete ŋu wɔ nyuie o dzi ta la, ɖewohĩ àte ŋu ade dzi ƒo na viwò ƒewuivia be wòakpɔ nɔnɔme nyui siwo le esi la adze sii. Àte ŋu aɖo aɖaŋu nɛ gɔ̃ hã be wòaŋlɔ nu siwo doa dzidzɔ nɛ le eɖokui ŋu la dometɔ etɔ̃ ya teti ɖi. Ðetugbui si ŋkɔe nye Briana gblɔ be: “Esi meŋlɔ nu nyui siwo metea ŋu wɔna ɖi la, ekpe ɖe ŋunye mekpɔe be nɔnɔme nyuiwo le asinye.” *\nDe dzi ƒo na viwò ƒewuivia be wòado gbe ɖa na Yehowa Mawu. Biblia gblɔ be: ‘Midro miaƒe dzimaɖitsitsiwo katã ɖe eyama dzi, elabena eléa be na mi.’ (1 Petro 5:7) Lorena si xɔ ƒe 17 gblɔ be: “Medzea agbagba ɖea nye dzimenyawo gblɔna na Yehowa, vevietɔ ne mese le ɖokuinye me be mawɔ nu vevi ɖokuinye. Esia kpena ɖe ŋunye medzea agbagba vevie ƒoa asa na nuwɔna sia.”—Biblia ƒe gɔmeɖose: 1 Tesalonikatɔwo 5:17.\n^ mm. 5 Nu vevi wɔwɔ ame ɖokui nye eɖoɖo koŋ anɔ ame ɖokui sim, anɔ abi dem ame ɖokui ŋu, anɔ ame ɖokui ƒom, kple bubuawo.\n^ mm. 7 Míetrɔ ŋkɔ siwo le nyati sia me.\n^ mm. 15 Zi geɖe la, nu vevi wɔwɔ ame ɖokui nyea nuteɖeamedzi alo susumedɔléle bubuwo ƒe dzesi. Le go ma me la, ahiã be woana atikewɔlawo nakpɔ amea gbɔ. Nyɔ! mekafua dɔdamɔnu aɖe koŋ be eyae nyo wu o. Ke hã, ele be Kristotɔwo nakpɔ egbɔ be dɔdamɔnu ɖe sia ɖe si dzi yewoalɔ̃ ɖo matsi tre ɖe Biblia ƒe gɔmeɖosewo ŋu o.\n“Miƒo nu na luʋɔ siwo lé blanui la akɔfafatɔe.”—1 Tesalonikatɔwo 5:14.\n“Ame sia ame naɖe abla le nusese me, nanɔ blewu le nuƒoƒo me.”—Yakobo 1:19.\n“Minɔ gbe dom ɖa madzudzɔmadzudzɔe.”—1 Tesalonikatɔwo 5:17.\n“MEGBLƆE NA NƆNYE”\nCelia gblɔ be: “Esi medzudzɔ nu vevi wɔwɔ ɖokuinye megbe la, megblɔe na nɔnye. Mesusui be ablu ɖe tanye, gake ɖe wòkpe ɖe ŋunye boŋ. Le nyateƒe me la, ewɔ nublanui nɛ be mese le ɖokuinye me be nyemate ŋu agblɔ nye kuxiwo na ye o. Edze agbagba be yeakpe ɖe ŋunye mahaya. Nye dzi dze eme esi meƒo nu tso nye kuxia ŋu nɛ. Eɖee fia be yelɔ̃m vevie, eye nu si katã dim menɔ koe nye ema hafi.”\nSɔhɛ geɖewo sia wo ɖokuiwo. Ne wò hã èsi ɖokuiwò kpɔ la, afi kae nàkpɔ kpekpeɖeŋu tsoe?\nSɔhɛwo Ƒe Blanuiléledɔ—Nu Ka Gbɔe Wotso? Nu Kae Akpe Ðe Wo Ŋu?\nNu Si Nàwɔ Ne Nu Te Ðe Viwò Nyɔnuvi Dzi


Yesu Ƒe Lɔlɔ̃ Ðea Fofoa Ƒe Lɔlɔ̃ Fiana | Te Ðe Yehowa Ŋu\nGBE BUBU Afrikaans Albanian Amharic Arabic Armenian Aymara Baoule Bengali Bicol Bulgarian Cambodian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Ga Georgian German Greek Haitian Creole Hausa Hiligaynon Hindi Hungarian Iloko Indonesian Italian Japanese Kikuyu Kiluba Kinyarwanda Kirghiz Kirundi Kisonge Kongo Korean Kwanyama Latvian Lingala Lithuanian Luganda Luo Macedonian Malagasy Malayalam Maltese Myanmar Ndebele (Zimbabwe) Ndonga Niuean Norwegian Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Bolivia) Rarotongan Romanian Russian Sango Sepedi Serbian Sesotho (Lesotho) Setswana Seychelles Creole Shona Slovak Slovenian Solomon Islands Pidgin Spanish Sranantongo Swahili Swedish Tagalog Tahitian Tamil Thai Tigrinya Tiv Tok Pisin Tongan Tshiluba Tsonga Turkish Twi Ukrainian Uruund Venda Vietnamese Xhosa Yoruba Zulu\n1-3. (a) Nukae ʋã Yesu wòdi be yeanɔ abe ye Fofo ene? (b) Yesu ƒe lɔlɔ̃ ƒe akpa kawo mee míadzro?\nÈKPƆ ŋutsuvi sue aɖe si le agbagba dzem be yeanɔ abe ye fofo ene kpɔa? Ðewohĩ ŋutsuvia asrɔ̃ alesi fofoa zɔnae, alesi wòƒoa nui, alo alesi wòwɔa nui. Le ɣeyiɣi aɖe megbe la, anɔ eme be fofoa ƒe agbenɔnɔ kple gbɔgbɔ me dzidzenuwo gɔ̃ hã ava tsi ɖevia si. Ẽ, lɔlɔ̃ kple ŋudzedzekpɔkpɔ si le ɖevia me na fofoa si lɔ̃a ame lae ʋãnɛ wòdina be yeanɔ abe ye fofo ene.\n2 Ke ƒomedodo si le Yesu kpakple Fofoa si le dziƒo dome ya ɖe? Yesu gblɔ kpɔ ɣeaɖeɣi be: “Melɔ̃a Fofo la.” (Yohanes 14:31) Ame aɖeke megali si ate ŋu alɔ̃ Yehowa wu Vi sia, amesi nɔ Fofoa gbɔ ɣeyiɣi didi aɖe hafi wova wɔ nuwɔwɔ bubu ɖesiaɖe, o. Lɔlɔ̃ mae ʋã Vi sia si tsɔ eɖokui nae bliboe wòdi be yeanɔ abe ye Fofo ene.—Yohanes 14:9.\n3 Le agbalẽ sia ƒe ta siwo do ŋgɔ me la, míedzro alesi Yesu srɔ̃ Yehowa ƒe ŋusẽ, eƒe dzɔdzɔenyenye, kple eƒe nunya bliboe me. Gake aleke Yesu ɖe Fofoa ƒe lɔlɔ̃ fiae? Mina míadzro Yesu ƒe lɔlɔ̃ ƒe akpa etɔ̃ aɖewo me akpɔ—eƒe ɖokuitsɔtsɔsavɔ ƒe gbɔgbɔ, eƒe dɔmetɔtrɔ si me nublanuikpɔkpɔ le, kple eƒe lɔlɔ̃ faa be yeatsɔ ake.\n‘Lɔlɔ̃ Gã Wu Esia Megale Ame Aɖeke Si O’\n4. Aleke Yesu ɖo ɖokuitsɔtsɔsavɔ ƒe lɔlɔ̃ gãtɔ kekeake si amegbetɔ aɖe ɖo kpɔ ƒe kpɔɖeŋui?\n4 Yesu ɖo ɖokuitsɔtsɔsavɔ ƒe lɔlɔ̃ ƒe kpɔɖeŋu ɖedzesi aɖe ɖi. Ðokuitsɔtsɔsavɔ fia be woatsɔ ame bubuwo ƒe hiahiãwo kple didiwo aɖo ŋgɔ na ame ŋutɔ tɔ. Aleke Yesu ɖe lɔlɔ̃ ƒe akpa sia fiae? Eya ŋutɔ ɖe eme be: “Lɔlɔ̃ gã wu esia megale ame aɖeke si bena, wòatsɔ eƒe agbe aɖo anyi ɖe xɔlɔ̃awo ta o.” (Yohanes 15:13) Yesu lɔ̃ faa tsɔ eƒe agbe deblibo na ɖe mía ta. Enye lɔlɔ̃ gãtɔ kekeake si amegbetɔ aɖe ɖe fia kpɔ. Gake Yesu gaɖe ɖokuitsɔtsɔsavɔ ƒe lɔlɔ̃ fia le mɔ bubuwo hã nu.\n5. Nukata asiɖeɖe le dziƒogbenɔnɔ ŋu fia be Mawu ƒe Tenuvi la tsɔ nuwo sa vɔe lɔlɔ̃tɔe?\n5 Le Mawu ƒe Tenuvi la ƒe agbenɔnɔ do ŋgɔ na amegbetɔzuzu me la, mɔnukpɔkpɔ tɔxɛ kple ɖoƒe kɔkɔ aɖee nɔ esi le dziƒo. Hadede kplikplikpli nɔ woa kple Yehowa kpakple gbɔgbɔ me nuwɔwɔ akpeakpe bubuawo dome. Togbɔ be nuwo sɔ nyuie na Vi lɔlɔ̃tɔ sia alea hã la, ‘eɖi gbɔlo eɖokui eye wòtsɔ dɔla ƒe nɔnɔme ɖo eɖokui dzi, heva dzɔ ɖe amewo ƒe nɔnɔme me.’ (Filipitɔwo 2:7) Elɔ̃ faa va nɔ agbe le amegbetɔ nuvɔ̃mewo dome le xexe ‘si le vɔ̃ɖitɔ la ƒe ŋusẽ te’ me. (Yohanes I, 5:19) Ðe esia mefia be Mawu ƒe Vi la tsɔ nuwo sa vɔe lɔlɔ̃tɔe oa?\n6, 7. (a) Mɔ kawo nue Yesu ɖe ɖokuitsɔtsɔsavɔ ƒe lɔlɔ̃ fia le eƒe anyigba dzi subɔsubɔdɔa wɔwɔ me? (b) Ðokuitɔmadimadi ƒe lɔlɔ̃ ƒe kpɔɖeŋu wɔdɔɖeamedzi kae woŋlɔ ɖe Yohanes 19:25-27?\n6 Yesu ɖe ɖokuitsɔtsɔsavɔ ƒe lɔlɔ̃ fia le mɔ vovovowo nu le eƒe anyigba dzi subɔsubɔdɔa ƒe akpa sia akpa wɔwɔ me. Enye amesi medi eɖokui tɔ le naneke me o. Eƒe subɔsubɔdɔa xɔ eyama me ale gbegbe be etsɔ nu vevi aɖewo siwo hiã amegbetɔ be wòakpɔ dzidzeme gɔ̃ hã sa vɔe. Egblɔ be: “Abeiwo kpɔ dowo, eye dziƒoxeviwo hã kpɔ atɔwo; ke Amegbetɔvi la mekpɔ afisi wòatsɔ ta aziɔ ɖo o.” (Mateo 8:20) Esi Yesu nye atikpala bibi ta la, anye ne ate ŋu azã ɣeyiɣi aɖe atsɔ atu xɔ nyui aɖe na eɖokui alo awɔ zikpui dzeaniwo adzra akpɔ ga geɖe hafi. Gake mezã eƒe dɔnyanya tsɔ di ŋutilãmenuwo na eɖokui o.\n7 Woŋlɔ Yesu ƒe ɖokuitsɔtsɔsavɔ ƒe lɔlɔ̃ ƒe kpɔɖeŋu wɔdɔɖeamedzi ŋutɔ aɖe ɖe Yohanes 19:25-27. Bu nu geɖe siwo axɔ susu kple dzi me na Yesu le ŋdɔ si do ŋgɔ na eƒe ku me la ŋu kpɔ. Esi wònɔ fu kpem le fuwɔametia ŋu la, eƒe nusrɔ̃lawo, gbeƒãɖeɖedɔa, kple vevietɔ eƒe nuteƒewɔwɔ kpakple dɔ si esia awɔ ɖe Fofoa ƒe ŋkɔ dzi nye nusiwo ŋu wòtsi dzi ɖo. Nyateƒee, ameƒomea ƒe etsɔme bliboa katã nɔ te ɖe eyama dzi! Ke hã ɣeyiɣi kpui aɖe hafi Yesu naku la, eɖee fia be yetsɔ ɖe le eme na ye dada, Maria, amesi anya zu ahosi ɣemaɣi. Yesu bia tso apostolo Yohanes si be wòakpɔ Maria dzi abe eya Yohanes ŋutɔ dada ene, eye ema megbe apostoloa kplɔ Maria yi eƒemee. Yesu to esia me wɔ ɖoɖo ɖe dadaa ƒe ŋutilã me kple gbɔgbɔ me nuhiahiãwo gbɔ kpɔkpɔ ŋu. Ðokuitɔmadimadi ƒe lɔlɔ̃ ka gbegbee nye si wòɖe fia!\n“Eƒe Dɔme Trɔ Ðe Wo Ŋuti”\n8. Gɔmesese kae le Helagbe me nya si Biblia zã tsɔ ƒo nu tso Yesu ƒe nublanuikpɔkpɔ na ame ŋu?\n8 Ame ƒe nu wɔa nublanui na Yesu abe Fofoa ke ene. Ŋɔŋlɔawo ƒo nu tso Yesu ŋu be enye amesi lɔ̃ faa na kpekpeɖeŋu amesiwo nɔ fu kpem le esi woƒe nu wɔ nublanui nɛ vevie ta. Biblia zã Helagbe me nya aɖe si gɔme woɖe be “eƒe dɔme trɔ ɖe wo ŋu” tsɔ ƒo nu tso Yesu ƒe nublanuikpɔkpɔ na ame ŋu. Agbalẽnyala aɖe gblɔ be: “Nya ma fia . . . seselelãme aɖe si ʋãa ame yina ememe ʋĩ ke. Eyae nye nya sẽŋu kekeake le Helagbe me si wozãna tsɔ ƒoa nu tso ame ƒe nu ƒe nublanuiwɔwɔ na ame ŋu.” Bu nɔnɔme aɖewo siwo me dɔmetɔtrɔ ɖe ame ŋu vevie ʋã Yesu wòwɔ afɔɖeɖe aɖewo ŋu kpɔ.\n9, 10. (a) Nɔnɔme kawoe na be Yesu kple eƒe apostolowo va di teƒe si ɖoɖoezizi le? (b) Esi ameha aɖewo va gblẽ Yesu ƒe ɖiɖiɖeme me la, aleke wòwɔ nui, eye nukatae?\n9 Eʋãe wòkpɔ amewo ƒe gbɔgbɔ me nuhiahiãwo gbɔ. Nuŋlɔɖi si le Marko 6:30-34 na míekpɔ nusi koŋ ʋã Yesu wòkpɔ nublanui na amewo. Kpɔ alesi nuwo nɔ ɖa le susu me. Dzi nɔ apostoloawo dzɔm elabena ɖeko wowu gbeƒãɖeɖedɔ si wowɔ de didiƒe ke la nu teti koe enye ma. Wotrɔ gbɔ va Yesu gbɔ eye wotsɔ dzidzɔ ka nusiwo katã wokpɔ kple nusiwo wose la ta nɛ. Gake ameha gã aɖe va ƒo ƒu, eye esia na be Yesu kple eƒe apostoloawo mekpɔ asinu aɖu nu teti hã o. Esi Yesu léa ŋku ɖe nuwo ŋu ɣesiaɣi ta la, ekpɔe be ɖeɖi te yeƒe apostoloawo ŋu. Egblɔ na wo be: “Miva, ne míawo ɖeɖe míayi gbedzi, ne míadzudzɔ mía ɖokui ʋee.” Esi woɖo tɔdziʋu la, wotso Galilea-ƒua yi teƒe aɖe si ɖoɖoezizi le. Gake amehaawo kpɔ wo esi wodzo yina. Wo dometɔ aɖewo hã se nya si wògblɔ. Ale wo katã woƒu du to ƒua ta to dziehe gome heva ɖo ƒuta kemɛ do ŋgɔ na tɔdziʋua!\n10 Ðe dzi ku Yesu be wole yeƒe vovoɣi me gblẽm na yea? Kura o! Esi wòkpɔ ameha sia siwo anye ame akpe geɖe, siwo nɔ elalam la, ewɔ dɔ ɖe edzi ŋutɔ. Marko ŋlɔ bena: “Ekpɔ ameha gã aɖe, eye eƒe dɔme trɔ ɖe wo ŋuti, elabena wole abe alẽ, siwo nu kplɔla mele o ene, eye wòde asi nu geɖe fiafia me wo.” Yesu bu amesiawo be wonye amesiwo gbɔgbɔmenuwo hiã. Ðeko wole abe alẽ siwo tra, eye kplɔla mele wo nu akplɔ wo alo akpɔ wo ta o ene. Yesu nya be subɔsubɔhakplɔla vevemaseɖeamenula siwo wòle be woalé be na alẽawo hafi la doa vlo ame tsɛwo eye woŋea aɖaba ƒu woƒe gbɔgbɔ me nuhiahiãwo dzi. (Yohanes 7:47-49) Ameawo ƒe nu wɔ nublanui nɛ eye wòte nufiafia wo tso ‘Mawu ƒe fiaɖuƒea ŋuti.’ (Luka 9:11) De dzesii be Yesu ƒe dɔme trɔ ɖe ameawo ŋu do ŋgɔ hafi wòava kpɔ alesi woawɔ ɖe nusi wòafia wo ŋu gɔ̃ hã. Ne míagblɔe bubui la, eƒe dɔme trɔ ɖe amewo ŋu nublanuikpɔkpɔtɔe, menye le eƒe nufiafia amehawo me tsonu ta o, ke boŋ le nusi ʋãe ɖe esia wɔwɔ ŋu tae.\n‘Edo abɔ ɖa, eye wòka asi eŋu’\n11, 12. (a) Aleke wobua anyidzelawoe le Biblia ƒe ɣeyiɣiwo me, gake aleke Yesu wɔ nui esi ŋutsu aɖe “si ŋu yɔ fũ kple anyi” la te ɖe eŋu? (b) Anɔ eme be dɔ kae asi si Yesu ka anyidzelaa ŋu awɔ ɖe edzi, eye aleke ɖɔkta aɖe ƒe nuteƒekpɔkpɔ kɔ nusia mee?\n11 Eʋãe wòɖe amewo ƒe fukpekpe ɖa. Amesiwo ŋu dɔléle vovovowo nɔ la kpɔe be Yesu ƒe dɔme trɔna ɖe ame ŋu, eyata wote ŋu te ɖe eŋu faa. Esia ɖe dzesi vevietɔ esi ŋutsu aɖe “si ŋu yɔ fũ kple anyi” la te ɖe Yesu ŋu esime amehawo nɔ Yesu yome. (Luka 5:12) Le Biblia ƒe ɣeyiɣiwo me la, woɖea anyidzelawo ɖe aga be ame bubuwo nagaxɔ dɔ le wo ŋu o. (Mose IV, 5:1-4) Gake le ɣeyiɣi aɖe megbe la, kplɔla siwo nye rabiwo ƒã vevemasemase ɖe anyidzelawo nu ɖe amewo me eye wode woa ŋutɔwo ƒe se sesẽwo tsɔ te wo ɖe anyii. * Gake de dzesi alesi Yesu wɔ nu ɖe anyidzela la ŋui: “Anyidzela aɖe va egbɔ le kuku ɖem nɛ, eye wòdze klo nɛ gblɔ bena: Ne èlɔ̃ ko, àte ŋu aklɔ ŋutinye. Eye esi eƒe dɔme trɔ ɖe eŋuti la, edo eƒe abɔ ɖa, eye wòde asi eŋu hegblɔ nɛ bena: Melɔ̃ ŋutiwò nakɔ! Eye enumake la anyi la vɔ le eŋuti, eye eŋuti kɔ.” (Marko 1:40-42) Yesu nya be se meɖe mɔ na anyidzela ma be wòava afima gɔ̃ hã o. Gake le esi Yesu nanyae ɖa teƒe la, eƒe nu wɔ nublanui nɛ ale gbegbe be wòwɔ nusi meva susu me na ame kura o. Yesu ka asi eŋu!\n12 Àte ŋu abu dɔ si gbegbe asikaka ame ŋu ma awɔ ɖe anyidzela ma dzi ŋua? Be míawɔ eƒe kpɔɖeŋu aɖe la, bu nuteƒekpɔkpɔ sia ŋu kpɔ. Ðk. Paul Brand, amesi nye anyidɔŋutinunyala, gblɔ anyidzela aɖe si wòwɔ atike na le India ŋu nya. Esi ɖɔktaa nɔ anyidzelaa dom kpɔ la, eda asi ɖe eƒe abɔta henɔ atike si wɔ ge wògbɔna la me ɖem nɛ to gbegɔmeɖela aɖe dzi. Kasia, ɖeko anyidzela la lé avi me. Ðɔktaa bia be: “Ðe megblɔ nya aɖe si te ɖe dziwòa?” Gbegɔmeɖela la bia ɖekakpuia le wo degbe me eye wòɖo eŋu be: “Ao, ɖɔkta. Ebe esi nèda asi ɖe kɔme na ye tae yele avi fam ɖo. Vaseɖe esime wòva afisia la, ƒe gbogbo aɖee nye si va yi si ame aɖeke meka asi eŋu kpɔ o.” Le anyidzela si va Yesu gbɔ gome la, gɔmesese geɖe wu ye nɔ asi si woka eŋu la ŋu nɛ. Le asikaka eŋu alea megbe la, dɔléle ma si na wonyae de gbe la bu kura!\n13, 14. (a) Ameha kawoe Yesu do goe le Nain gbɔto, eye nukae na nɔnɔmea wɔ nublanui ale gbegbe? (b) Nukae Yesu ƒe dɔmetɔtrɔ ʋãe be wòwɔ na ahosi si nɔ Nain?\n13 Eʋãe wòɖe amewo ƒe nuxaxa ɖa. Amewo ƒe fukpekpe wɔ dɔ ɖe Yesu dzi ale gbegbe. Le kpɔɖeŋu me, bu nuŋlɔɖi si le Luka 7:11-15 ŋu kpɔ. Esia dzɔ le Yesu ƒe subɔsubɔdɔa wɔwɔ ƒe domedome lɔƒo esime wògogo Galilea-du si nye Nain gbɔto. Esi Yesu nɔ dua ƒe agbonu gogom la, edo go ameha siwo yina ameɖiƒe. Nɔnɔmea wɔ nublanui ale gbegbe. Ahosi aɖe viŋutsu si nye eƒe tenuvi ɖeka kolia ye ku. Ɣeaɖeɣi do ŋgɔ la, anɔ eme be nyɔnu sia nɔ amehawo dome alea wozɔ yi ameɖibɔ me—esi wova ɖi srɔ̃aŋutsu. Fifia ya viaŋutsuvi, amesi ŋu wòle agbe ɖo la ɖiƒee woyina. Anɔ eme be ameha siwo le eyome la nye konyifala siwo nɔ konyifahawo dzim kpakple haƒola siwo nɔ kuhawo ƒom. (Yeremya 9:17, 18; Mateo 9:23) Gake vidada si nɔ konyi fam vevie la koŋ ŋue Yesu ƒe ŋku nɔ, amesi ɖikeke mele eme o be enɔ nusi dzi wotsɔ via ɖo la xa tututu.\n14 Yesu ƒe ‘dɔme trɔ ɖe’ vidada si ƒe vi ku la ‘ŋu’ vevie. Egblɔ nɛ kple gbe si me kakaɖedzi dze le be: “Megafa avi o!” Yesu ŋutɔ te ɖe wo ŋu togbɔ be womebia tso esi o hã eye wòka asi nusi dzi wotsɔe ɖo la ŋu. Etsɔlawo—kple ɖewohĩ ameha blibo la—tɔ. Yesu gblɔ na ame kukua kple gbe si me ŋusẽ le be: “Ðekakpui, mele egblɔm na wò bena: Tsi tre!” Nukae dzɔ ɖe esia yome? “Ame kuku la fɔ bɔbɔ nɔ anyi, eye wòde asi nuƒoƒo me,” abe alɔ̃ me ʋĩe wofɔe tsoe ene! Esia yome wogblɔ nya wɔdɔɖeamedzi sia be: ‘Eye Yesu tsɔe na dadaa.’\n15. (a) Nukae Biblia me nudzɔdzɔ siwo fia be Yesu ƒe dɔme trɔ ɖe amewo ŋu ɖe fia le ɖekawɔwɔ si le dɔmetɔtrɔ kple afɔɖeɖe awɔ nane tso nɔnɔmea ŋu dome? (b) Aleke míate ŋu asrɔ̃ Yesu le esia mee?\n15 Nukae míesrɔ̃ tso ŋutinya siawo me? Le wo dometɔ ɖesiaɖe me la, de dzesi ɖekawɔwɔ si le dɔmetɔtrɔ kple nane wɔwɔ tso nɔnɔmea ŋu dome. Yesu makpɔ amewo ƒe vevesese teƒe eƒe dɔme nagbe tɔtrɔ ɖe wo ŋu o, eye eƒe dɔme matrɔ ɖe ame ŋu eye wòagbe nane wɔwɔ tso eŋu o. Aleke míate ŋu asrɔ̃ eƒe kpɔɖeŋuae? Agba le mí Kristotɔwo dzi be míaɖe gbeƒã nyanyuia ahawɔ nusrɔ̃lawo. Nusi ʋã mí koŋ enye lɔlɔ̃ na Mawu. Gake mina wòanɔ susu me na mí hã be dɔ sia hã bia dɔmetɔtrɔ ɖe amewo ŋu. Ne míesea veve ɖe amewo nu abe Yesu ene la, míaƒe dzi aʋã mí be míawɔ nusianu si míate ŋui agblɔ nyanyuia na wo. (Mateo 22:37-39) Ke dɔmetɔtrɔ ɖe mía nɔvi xɔsetɔ siwo le fu kpem alo le nu xam ŋu hã ɖe? Míawo míate ŋu aɖe ŋutilã me vevesesewo ɖa alo afɔ ame kukuwo ɖe tsitre nukutɔe o. Gake míate ŋu aɖe dɔmetɔtrɔ afia, to alesi míatso le mía ɖokui si aɖee afia be míetsɔ ɖe le eme na wo alo ana kpekpeɖeŋu si hiã wo me.—Efesotɔwo 4:32.\n“Fofo, Tsɔe Ke Wo”\n16. Aleke alesi Yesu lɔ̃na faa be yeatsɔ ake la dzee esime wònɔ fuwɔametia ŋu gɔ̃ hã?\n16 Yesu ɖe Fofoa ƒe lɔlɔ̃ fia le mɔ vevi bubu aɖe hã nu—‘elɔ̃na faa be yeatsɔ ake.’ (Psalmo 86:5) Eƒe lɔlɔ̃ faa sia dze esime wònɔ fuwɔametia ŋu gɔ̃ hã. Esime wodi be Yesu naku ŋukpedoameku, eye woƒo gatagbadzɛwo ɖe eƒe asi kple afɔ wònɔ veve sem la, nya kae wògblɔ? Ðe wòdo ɣli yɔ Yehowa be wòahe to na ye wulawoa? Kura o, ke boŋ Yesu ƒe nya mamlɛtɔwo dometɔ aɖewoe nye: “Fofo, tsɔe ke wo, elabena womenya nusi wɔm wole o.”—Luka 23:34. *\n17-19. Mɔ kawo dzie Yesu to ɖee fia apostolo Petro be yetsɔ kee esi wògbe nu le Egbɔ zi etɔ̃ megbe?\n17 Ðewohĩ Yesu ƒe tsɔtsɔke faa ƒe kpɔɖeŋu bubu si wɔ dɔ ɖe ame dzi wu enye alesi wòwɔ nu ɖe apostolo Petro ŋui. Ðikeke mele eŋu o be Petro lɔ̃ Yesu vevie. Le Nisan 14 lia ƒe zã si nye mamlɛtɔ le Yesu ƒe agbenɔnɔ le anyigba dzi me la, Petro gblɔ nɛ be: “Aƒetɔ, mesu te be, mía kpli wò míayi gaxɔ me kple ku me.” Gake le gaƒoƒo ʋɛ aɖewo megbe la, Petro gbe zi gbɔ zi etɔ̃ sɔŋ be yemenya Yesu gɔ̃ hã o! Biblia gblɔ nusi dzɔ esi Petro sẽ nu zi etɔ̃lia na mí, be: “Eye Aƒetɔ la trɔ kpɔ Petro dũ.” Esi nuvɔ̃ si Petro wɔ ƒe agba te ɖe edzi vevie ta la, ‘edo go, eye wòfa avi vevie.’ Emegbe esi Yesu ku le ŋkeke ma dzi la, apostoloa anya nɔ nya sia ŋu bum vevie be, ‘Ðe nye Aƒetɔ tsɔ nye vodada kema?’—Luka 22:33, 61, 62.\n18 Petro melala ɣeyiɣi didi hafi kpɔ ŋuɖoɖoa o. Wofɔ Yesu ɖe tsitre le Nisan 16 lia ƒe ŋdi me, eye anye be le ŋkeke ma ke dzi la, eya ŋutɔ ɖe eɖokui fia Petro. (Luka 24:34; Korintotɔwo I, 15:4-8) Nukata Yesu ɖe ameŋububu tɔxɛ sia fia apostolo si sẽ nu sesĩe hegbe nu le Egbɔ la? Anɔ eme be ɖe Yesu di be yeaka ɖe edzi na Petro si trɔ dzime la be ye si nye eƒe Aƒetɔ la yekpɔtɔ lɔ̃e eye yedea asixɔxɔ eŋu. Gake Yesu gawɔ nusi yi ŋgɔ wu ema tsɔ na kakaɖedzi Petro.\n19 Le ɣeyiɣi aɖe megbe la, Yesu ɖe eɖokui fia nusrɔ̃lawo le Galilea-ƒua to. Le ɣeyiɣi sia dzi la, Yesu bia gbe Petro (amesi gbe nu le eƒe Aƒetɔ gbɔ zi etɔ̃) nenye be Petro lɔ̃ ye hã. Esi wòbia nya siae zi etɔ̃lia vɔ megbe la, Petro ɖo eŋu be: “Aƒetɔ, wòe nya nuwo katã, wòe dze sii bena, nyemelɔ̃a nu gbɔwò o.” Nyateƒee, Yesu, amesi ate ŋu anya nusi le amewo ƒe dzi me, nya nyuie be Petro melɔ̃a nu le ye gbɔ o. Ke hã Yesu na mɔnukpɔkpɔ Petro be wòaɖo kpe eƒe lɔlɔ̃ na ye dzi. Gawu la, Yesu de dɔ asi na Petro be ‘wòanyi’ Yeƒe “alẽviawo” eye ‘wòakplɔ’ wo. (Yohanes 21:15-17) Do ŋgɔ la, wode dɔ asi na Petro be wòaɖe gbeƒã. (Luka 5:10) Gake fifia la, esi Yesu ɖee fia le mɔ ɖedzesi aɖe nu be yeka ɖe edzi megbe la, egatsɔ agbanɔamedzi kpekpe aɖe de asi nɛ—be wòalé be na amesiwo ava nye Kristo yomedzelawo. Le ema megbe kpuie la, Yesu tsɔ Petro ɖo ɖoƒe vevi aɖe le dɔ si eƒe nusrɔ̃lawo awɔ me. (Dɔwɔwɔwo 2:1-41) Aleke gbegbe Petro ƒe dzi adze emee nye si be wòanya be Yesu tsɔ ke ye eye wòkpɔtɔ ka ɖe ye dzi!\nÐe ‘Nèdze Si Kristo ƒe Lɔlɔ̃ La’?\n20, 21. Aleke míawɔ ava ‘dze si Kristo ƒe lɔlɔ̃ la’ bliboe?\n20 Vavãe, Yehowa ƒe Nya la ƒo nu tso Kristo ƒe lɔlɔ̃ ŋu wònya se ŋutɔ. Gake aleke wòle be míawɔ nu ɖe Yesu ƒe lɔlɔ̃ ŋui? Biblia de dzi ƒo na mí be ‘míadze si Kristo ƒe lɔlɔ̃ si ƒo sidzedze ta sã la.’ (Efesotɔwo 3:19) Abe alesi míekpɔe ene la, Nyanyuigbalẽawo me nuŋlɔɖi siwo ku ɖe Yesu ƒe agbenɔnɔ kple eƒe subɔsubɔdɔ ŋu la fia nu geɖe mí tso Kristo ƒe lɔlɔ̃ ŋu. Gake be ‘míadze si Kristo ƒe lɔlɔ̃ la’ bliboe bia nu geɖe wu nusi Biblia gblɔ tso eŋu la sɔsrɔ̃ ko.\n21 Helagbe me nya si gɔme woɖe be “woadze si” fia be woanya nu “to eŋudɔwɔwɔ ŋutɔŋutɔ me, to eƒe nuteƒekpɔkpɔ me.” Ne míeɖe lɔlɔ̃ fia amewo abe Yesu ene—míetsɔ mía ɖokui ɖo anyi na amewo faa ɖokuitɔmadimaditɔe, ne míaƒe dɔme trɔ ɖe wo ŋu eye míekpɔ woƒe hiahiãwo gbɔ, eye míetsɔ ke amewo faa tso dzi me faa—la, ekema míate ŋu ase eƒe seselelãmewo gɔme ŋutɔŋutɔ. Le esia me la, míetoa nuwɔna ŋutɔŋutɔ me va ‘dzea si Kristo ƒe lɔlɔ̃, si ƒo sidzedze ta sã.’ Eye migana míaŋlɔ be gbeɖe o be zi alesi míele Kristo ƒe nɔnɔme srɔ̃m la, zi nenemae míanɔ tetem ɖe amesi Yesu srɔ̃ bliboe, si nye mía Mawu lɔlɔ̃a, Yehowa, ŋui.\n^ mm. 11 Rabiwo ƒe se gblɔ be mele be ame aɖeke nate ɖe anyidzela ŋu abɔklugui ene (anɔ meta 1.8) o. Gake ne ya le ƒoƒom la, ele be woana anyidzela nate yi adzɔge abɔklugui 100 (anɔ meta 45) ya teti. Midrash Rabbah la ƒo nu tso rabi aɖe si nɔa bebem na anyidzelawo kple bubu aɖe si daa kpe wo tsɔ nyaa wo ɖae ŋu. Eyata anyidzelawo nya vevesese si wònyena be woase le wo ɖokui me be wodo vlo yewo eye be womelɔ̃ yewo o.\n^ mm. 16 Woɖe Luka 23:34 me nyawo ƒe akpa gbãtɔ ɖa le blema asinuŋɔŋlɔgbalẽ aɖewo me. Gake esi wokpɔ nya mawo le blema asinuŋɔŋlɔgbalẽ bubu geɖe siwo ŋu kakaɖedzi le me ta la, wodee New World Translation kple Biblia gɔmeɖeɖe bubu geɖe me. Edze ƒã be Roma-srafo siwo klã Yesu ɖe ati ŋu la ŋue wònɔ nu ƒom le. Womenya nusi wɔm wonɔ o, le esi womenya amesi tututu Yesu nye o ta. Gake fɔɖiɖi geɖe le subɔsubɔhakplɔla siwo nɔ megbe na amewuwua ya dzi le esi woawo ya nya nusi wɔm wonɔ nyuie hafi yi edzi wɔe ŋutasesẽtɔe ta. Tsɔtsɔke aɖeke meli na wo dometɔ geɖe o.—Yohanes 11:45-53.\nMateo 9:35-38 Mɔ ɖedzesi ka nue Yesu kpɔ nublanui na amewo, alo eƒe dɔme trɔ ɖe wo ŋu le, eye ŋusẽ kae wòle be esia nakpɔ ɖe mía dzi?\nYohanes 13:34, 35 Nukata wòle vevie na mí be míaɖe Kristo ƒe lɔlɔ̃ afia?\nRomatɔwo 15:1-6 Aleke míawɔ asrɔ̃ Kristo ƒe ɖokuitɔmadimadi ƒe tamesusu ƒe nɔnɔme?\nKorintotɔwo II, 5:14, 15 Ŋusẽ kae wòle be ŋudzedzekpɔkpɔ ɖe tafea ŋu nakpɔ ɖe alesi míebua agbee, nusiwo míaƒe taɖodzinuwo nye, kple alesi míaƒe agbenɔnɔ le dzi?\nTu Ðokuitsɔtsɔsavɔ Ƒe Gbɔgbɔ Ðo\nFutɔ aɖe li si ate ŋu anɔ nu gblẽm le ɖokuitsɔtsɔsavɔ ƒe gbɔgbɔ si le mía me ŋu vivivi. Nyati sia afia futɔ sia mí, eye wòana míakpɔ ale si Biblia ate ŋu akpe ɖe mía ŋu míawɔ avu kplii.


5 Mose 22 | Biblia Le Internet Dzi | Xexe Yeye Gɔmeɖeɖe\n5 Mose 22:1-30\nKpekpe ɖe ame havi ƒe lãwo ŋu (1-4)\nŊutsu si do nyɔnuwu alo nyɔnu si do ŋutsuwu (5)\nDɔmenyonyo na lãwo (6, 7)\nKpɔtɔtɔ ɖe xɔwo tame (8)\nNukuwo tsakatsaka aƒã (9-11)\nGbowo ɖe avɔ ƒe dzogoewo ŋu (12)\nSe siwo ku ɖe gbɔdɔdɔ ŋu dzi dada (13-30)\n22 “Ne èkpɔ nɔviwò ƒe nyi alo eƒe alẽ wòtra mɔ la, mègato eŋu yi o.+ Kplɔe yi na nɔviwòa. 2 Ke ne nɔviwòa mete ɖe ŋuwò o, eye mèdze sii o la, ekema nàkplɔ lãa ava aƒewò me, eye wòanɔ gbɔwò va se ɖe esime nɔviwòa dii va ke ɖe eŋu. Eye nàgbugbɔe nɛ.+ 3 Alea kee nàwɔ eƒe tedzi kple eƒe avɔ kpakple eƒe nu sia nu si bu, si ŋu nèke ɖo. Mègato eŋu yi o. 4 “Ne èkpɔ nɔviwò ƒe tedzi alo eƒe nyi wòdze anyi ɖe mɔ dzi la, mègato eŋu yi o. Kpe ɖe eŋu wòafɔ lã la ɖe tsitre.+ 5 “Nyɔnu megado ŋutsuwu o, eye ŋutsu megado nyɔnuwu o. Elabena ame sia ame si wɔ nu sia la, nye ŋunyɔnu na Yehowa wò Mawu. 6 “Ne èkpɔ xevitɔ aɖe le mɔ dzi, le ati aɖe dzi alo le anyigba, eye vi alo azi le eme, eye dadaa tsyɔ akɔ ɖe viawo alo aziawo dzi la, mègalé dadaa kpe ɖe viawo ŋu o.+ 7 Ðe asi le dadaa ŋu wòadzo, gake àte ŋu alé viawo ya. Wɔ alea ne eme nanyo na wò, eye nànɔ agbe didi. 8 “Ne ètso aƒe yeye la, tɔ kpɔ ɖe xɔa tame,+ bena ame aɖeke magage le edzi, eye nàna wò aƒe naɖi ʋufɔ o. 9 “Mègaƒã nuku bubu aɖeke ɖe wò waingble me o,+ bene woagaxɔ nu siwo nèkpɔ tso nuku si nèƒã la me kple nu si nèkpɔ tso waingblea me la siaa wòazu kɔkɔeƒe la tɔ o. 10 “Mègana nyitsu kple tedzi nanɔ kɔkuti ɖeka te aŋlɔ nu o.+ 11 “Mègado awu si wotsɔ lãfu kple ɖeti tsaka lɔ̃ o.+ 12 “De gbowo wò avɔ si nètsyɔna ƒe dzogoe eneawo ŋu.+ 13 “Ne ŋutsu aɖe ɖe srɔ̃, eye wòdɔ egbɔ, eye emegbe wòva lé fui,* 14 eye wòtso enu be ewɔ ŋukpenanu hegblẽ eƒe ŋkɔ gblɔ be: ‘Nyɔnu siae meɖe, eye medɔ kplii, gake nyemekpɔ naneke le eŋu si fia be ɖetugbui leaƒee wònye o’ la, 15 ekema nyɔnua fofo kple dadaa natsɔ kpeɖodzi siwo li be nyɔnuvi la nye ɖetugbui leaƒe la vɛ na dumemetsitsiwo le dua ƒe agbo nu. 16 Eye nyɔnuvi la fofo nagblɔ na ametsitsiawo be, ‘Metsɔ vinyenyɔnu na ŋutsu sia wòɖe, gake elé fui* 17 eye wòtso enu be ewɔ ŋukpenanu, gblɔ be: “Nyemekpɔ naneke le viwònyɔnua ŋu si fia be ɖetugbui leaƒee wònye o.” Ke esiae nye kpeɖodzi be ɖetugbui leaƒee vinyenyɔnua nye.’ Eye woakeke avɔ la me ɖe dua me ametsitsiawo ŋkume. 18 Eye dumemetsitsiawo+ nalé ŋutsu la ahe to nɛ.+ 19 Eye woado klosalo sekel* alafa ɖeka ƒe fe nɛ, eye woatsɔe ana nyɔnuvia fofo, elabena ŋutsu la gblẽ ŋkɔ na Israel ɖetugbui leaƒe,+ eye nyɔnuvia nakpɔtɔ anye srɔ̃a. Mekpɔ mɔ agbee le eƒe agbemeŋkekewo katã me o. 20 “Ke ne nyateƒee nutsotso sia nye, eye womekpɔ kpeɖodzi aɖeke be nyɔnuvia nye ɖetugbui leaƒe o la, 21 ekema woakplɔ nyɔnuvi la ado goe ava fofoa ƒe aƒe mɔnu, eye dua me ŋutsuwo naƒu kpee wòaku, elabena ewɔ ŋukpenanu+ le Israel, esi wòwɔ matre le fofoa ƒe me.+ Ale nàɖe vɔ̃ la ɖa le dowòme.+ 22 “Ne wokpɔ ŋutsu aɖe wòle nyɔnu aɖe si nye ŋutsu bubu srɔ̃ gbɔ dɔm la, ele be woawu wo ame evea, ŋutsu si le nyɔnua gbɔ dɔm kple nyɔnua siaa.+ Ale nàɖe vɔ̃ la ɖa le Israel. 23 “Ne wodo ɖetugbui leaƒe aɖe ŋugbe na ŋutsu aɖe, eye ŋutsu bubu kpɔe le dua me hedɔ egbɔ la, 24 ekema miakplɔ wo ame evea ado goe va du la ƒe agbo nu, eye miaƒu kpe wo woaku, woawu nyɔnuvia, elabena du mee wolée le gake medo ɣli o, eye woawu ŋutsua, le esi wòdo vlo ehavi srɔ̃ ta.+ Ale nàɖe vɔ̃ la ɖa le dowòme. 25 Ke ne gbe mee ŋutsua kpɔ nyɔnuvi si ŋugbe wodo na ŋutsu aɖe la le, eye ŋutsua lée sesẽe dɔ egbɔ la, ekema ele be woawu ŋutsu si dɔ egbɔ la ɖeɖe ko, 26 ke mègawɔ naneke nyɔnuvia ya o. Nyɔnuvia mewɔ nu vɔ̃ aɖeke si dze ku o. Nya sia le ko abe ale si ŋutsu adze ehavi dzi awui* la ene.+ 27 Elabena gbe mee wòkpɔe le, eye nyɔnuvi si wodo ŋugbe na la do ɣli, gake ame aɖeke meli axɔ nɛ o. 28 “Ne ŋutsu aɖe kpɔ nyɔnuvi si nye ɖetugbui leaƒe si womedo ŋugbe na o, eye wòlée sesẽe dɔ egbɔ, eye wolé wo la,+ 29 ekema ŋutsu si dɔ nyɔnuvia gbɔ la natsɔ klosalo sekel blaatɔ̃ ana nyɔnuvia fofo, eye wòazu srɔ̃a.+ Le esi wòdo vloe ta la, mekpɔ mɔ agbee le eƒe agbemeŋkekewo katã me o. 30 “Ŋutsu aɖeke megaɖe fofoa srɔ̃ o, ne wòagado vlo fofoa o.*+\n^ Alo, “wògbee.”\n^ Alo, “egbee.”\n^ Egɔmeɖeɖe tẽe, “awui, aɖe eƒe luʋɔ ɖa.”\n^ Egɔmeɖeɖe tẽe, “wòagaklo fofoa ƒe avɔ o.”


Psalmowo 118 | Biblia Le Internet Dzi | Xexe Yeye Gɔmeɖeɖe\nAkpedada ɖe Yehowa ƒe aʋadziɖuɖu ta\n‘Meyɔ Yah eye wòtɔ nam’ (5)\n“Yehowa li kplim” (6, 7)\nKpe si xɔtulawo gbe la va zu dzogoedzikpe vevitɔ (22)\n‘Ame si gbɔna le Yehowa ƒe ŋkɔ me’ (26)\n118 Mida akpe na Yehowa, elabena eya amea nyo;+Eƒe lɔlɔ̃ si nu metsina o la li tegbee. 2 Israel negblɔ azɔ be: “Eƒe lɔlɔ̃ si nu metsina o la li tegbee.” 3 Aron ƒe aƒe la negblɔ azɔ be: “Eƒe lɔlɔ̃ si nu metsina o la li tegbee.” 4 Ame siwo vɔ̃a Yehowa la negblɔ azɔ be: “Eƒe lɔlɔ̃ si nu metsina o la li tegbee.” 5 Meyɔ Yah* le xaxa me;Yah tɔ nam, eye wòkplɔm va afi si le dedie.*+ 6 Yehowa li kplim; nyemavɔ̃ o.+ Nu kae amegbetɔ ate ŋu awɔm?+ 7 Yehowa le nye akpa dzi be yeakpe ɖe ŋunye;*+Eya ta nye ŋku atsa le nye futɔwo dzi aʋadziɖuɖutɔe.+ 8 Enyo be woasi Yehowa atsoWu be woaɖo ŋu ɖe amegbetɔwo ŋu.+ 9 Enyo be woasi Yehowa atsoWu be woaɖo ŋu ɖe amegãwo ŋu.+ 10 Dukɔwo katã ɖe to ɖem,Gake Yehowa ƒe ŋkɔ meeMenya wo ɖa le.+ 11 Woɖe to ɖem, ɛ̃, woƒo xlãm le goawo katã me,Gake Yehowa ƒe ŋkɔ meeMenya wo ɖa le. 12 Woƒo kɔ ɖe ŋunye abe anyiwo ene,Ke wotsi abe aŋɔkadzo ene. Yehowa ƒe ŋkɔ meeMenya wo ɖa le.+ 13 Wotu* asim sesĩe be madze anyi,Ke Yehowa tsom xɔ. 14 Yah ye nye nye bebeƒe kple nye ŋusẽ,Eyae nye nye xɔnametɔ.+ 15 Aseyetsotso kple dziɖuɣli le ɖiɖimLe ame dzɔdzɔewo ƒe agbadɔ me. Yehowa ƒe nuɖusi le eƒe ŋusẽ ɖem fia.+ 16 Yehowa ƒe nuɖusi le dzi dem;Yehowa ƒe nuɖusi le eƒe ŋusẽ ɖem fia.+ 17 Nyemaku o, ke boŋ manɔ agbe,Ne maɖe gbeƒã Yah ƒe dɔwɔwɔwo.+ 18 Yah he to nam vevie,+Gake metsɔm de asi na ku o.+ 19 Miʋu dzɔdzɔenyenye ƒe agbowo nam;+Mage ɖe wo me akafu Yah. 20 Yehowa ƒe agboe nye esia. Ame dzɔdzɔewoe age ɖe eme.+ 21 Makafu wò, elabena ètɔ nam,+Eye nèzu nye xɔnametɔ. 22 Kpe si xɔtulawo gbe laEyae va zu dzogoedzikpe vevitɔ.+ 23 Yehowa gbɔe esia tso;+Eye wònye nu wɔnuku le mía ŋkume.+ 24 Esiae nye ŋkeke si Yehowa wɔ;Míakpɔ dzidzɔ, eye míatso aseye le eme. 25 Oo Yehowa, míeɖe kuku, xɔ na mí! Oo Yehowa, na wòadze edzi na mí dzro! 26 Woayra ame si gbɔna le Yehowa ƒe ŋkɔ me;+Míeyra mi tso Yehowa ƒe aƒe la me. 27 Yehowae nye Mawu;Eyae naa kekeli mí.+ Mitsɔ atilɔwo ɖe asi miage ɖe ŋkekenyuiɖulawo ƒe gbɔlɔha la me,+Miayi vɔsamlekpui la ƒe dzowo gbɔ.+ 28 Wòe nye nye Mawu, makafu wò;Nye Mawu, mado wò ɖe dzi.+ 29 Mida akpe na Yehowa,+ elabena eya amea nyo;Eƒe lɔlɔ̃ si nu metsina o la li tegbee.+\n^ Agate ŋu afia, “Yehowa le nye akpa dzi kpe ɖe ame siwo le xɔxɔm nam la ŋu.”\n^ Agate ŋu afia, “Ètu.”


Wotsɔ Wo Ðokuiwo Na Faa—Le Turkey\nDi Kesinɔnu Vavãwo\n“Mifa Avi Kple Ame Siwo Le Avi Fam”\nNu Ka Tae Wòle Be Míakafu Yehowa?\nYehowa “Nena . . . Wò Ðoɖowo Katã Nadze Edzi Na Wò”\nWoho Aʋa Ðe Wò Susu Ŋu—Ʋli Sesĩe Nàɖu Dzi\nGbetakpɔxɔ—Tata Si Míesrɔ̃na | July 2017\nGBE BUBU Afrikaans Albanian Amharic Amis Arabic Armenian Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Bulgarian Cakchiquel Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Chiyao Chol Chuvash Cibemba Cinyanja Croatian Czech Dangme Danish Douala Dutch Edo Efik Estonian Eŋlisi Eʋegbe Fijian Finnish Fon Franse Ga Garifuna Georgian German Greek Guarani Gujarati Gun Haitian Creole Hausa Hebrew Hiligaynon Hindi Hiri Motu Hungarian Ibanag Icelandic Igbo Iloko Indonesian Isoko Italian Japanese Jula Kabiye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Mam Mambwe-Lungu Marathi Maya Mazatec (Huautla) Mbunda Mingrelian Mixe Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Persian Pidzin (Kamerun) Polish Portuguese Punjabi Quechua (Ancash) Quechua (Bolivia) Romanian Russian Samoan Sango Sepedi Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Venda Vietnamese Waray-Waray Welsh Wolaita Xhosa Yoruba Zande Zapotec (Isthmus) Zulu\nKRISTOTƆ siwo nɔ anyi le ƒe alafa gbãtɔ me la ku kutri geɖe be yewoana ame geɖe ale si nu yewoate ŋui nase “Fiaɖuƒe ŋuti nya nyui” la. (Mat. 24:14) Wo dometɔ aɖewo yi ɖaɖe gbeƒã nya nyuia le duta gɔ̃ hã. Le kpɔɖeŋu me, apostolo Paulo yi nuto si me Turkey le egbea la me ɖaɖe gbeƒã nya nyuia tsitotsito le eƒe dutanyanyuigbɔgblɔmɔzɔzɔwo me. * Le ƒe 2014 me, si nye ƒe 2,000 aɖewo megbe la, wogawɔ nya nyui kaka dɔ tɔxɛ aɖe le Turkey. Nu ka tae wowɔ ɖoɖo ɖe dɔ tɔxɛ sia ŋu? Ame kawoe kpɔ gome le eme?\n“NU KAE LE EDZI YIM?”\nGbeƒãɖela 2,800 kple edzivɔe le Turkey, ke hã, dukɔa me tɔwo ƒe xexlẽmee nye miliɔn 79. Esia fia be gbeƒãɖela siwo le Turkey la dometɔ ɖe sia ɖe aɖe gbeƒã na ame 28,000 le mama dedie nu. Àte ŋu akpɔe le akɔntabubu sia me be dukɔa me tɔ ʋɛ aɖewo koe gbeƒãɖelawo te ŋu gblɔ nya nyuia na. Taɖodzinu si nɔ gbeƒãɖeɖedɔ tɔxɛ sia ŋue nye be woaɖe gbeƒã nya nyuia na ame geɖe ale si nu woate ŋui le ɣeyiɣi kpui aɖe me. Nɔviŋutsu kple nɔvinyɔnu Turkeygbedola siwo ade 550 tso dukɔ bubuwo me yi Turkey heɖe gbeƒã aduadu kple gbeƒãɖela siwo le dukɔa me le dɔ tɔxɛ sia me. Nu kawoe do tso eme?\nEnye ɖaseɖiɖi na ame geɖe. Hame si le Istanbul la ŋlɔ bena: “Esi amewo kpɔ mí la, wobia be: ‘Ðe miele takpekpe tɔxɛ aɖe wɔm le afi sia? Míekpɔ Yehowa Ðasefowo le afi sia afi!’” Hame aɖe si le du si nye Izmir me la ŋlɔ bena: “Ŋutsu aɖe si wɔa dɔ le ʋuɖoƒe aɖe la te ɖe hamemetsitsi aɖe ŋu hebiae be, ‘Nu kae le edzi yim? Ðe miedzi miaƒe gbeƒãɖeɖedɔa ɖe edzia?’” Ɛ̃, amewo de dzesi dɔ tɔxɛ si wowɔ la.\nNɔvi siwo tso duta ɖakpe asi ɖe dɔa ŋu la se vivi nɛ ale gbegbe. Steffen, si tso Denmark, gblɔ be: “Gbe sia gbe la, meɖea gbeƒã na ame siwo mese nu tso Yehowa ŋu kpɔ o. Mese le ɖokuinye me be mele gbeƒã ɖem Yehowa ƒe ŋkɔa.” Jean-David si tso France ŋlɔ bena: “Míeɖe gbeƒã tso aƒe me yi aƒe me le ablɔ ɖeka pɛ ko me gaƒoƒo geɖe. Dɔa vivi ŋutɔ! Ame akpa gãtɔ menya Yehowa Ðasefowo o. Woxɔ mí le aƒe ɖe sia ɖe kloe me, míedzea dzeɖoɖo gɔme kple aƒemenɔlaa, míeɖea míaƒe videoawo dometɔ ɖeka nɛ, eye míenaa agbalẽe.”\nGbeƒãɖela 550 siwo kpɔ gome le dɔa me la ma agbalẽ 60,000 le kwasiɖa eve pɛ ko me! Dɔ tɔxɛa nye ɖaseɖiɖi gã aɖe na amewo vavã.\nEde dzo nɔviwo me ɖe gbeƒãɖeɖedɔa ŋu. Dɔ tɔxɛ sia ʋã gbeƒãɖela siwo le dukɔa me be woawɔ geɖe. Wo dometɔ geɖe va te ɣeyiɣiawo katã ƒe subɔsubɔdɔa ŋu bubu. Eye le nyateƒe me la, gbeƒãɖela 82 sɔŋ dze mɔɖeɖedɔa gɔme le Turkey le ɣleti 12 siwo kplɔe ɖo me.\nGbeƒãɖela siwo va kpɔ gome le dɔa me la gblɔ ale si gomekpɔkpɔ le dɔ tɔxɛ sia me na woƒe subɔsubɔdɔa ganyo ɖe edzi esi wotrɔ yi aƒe gɔ̃ hã. Şirin, si nye nɔvinyɔnu aɖe si tso Germany la ŋlɔ bena: “Nɔvi siwo le Turkey tea ŋu ɖia vomeɖase bɔbɔe. Ekpea ŋu nam ŋutɔ be maɖi vomeɖase. Gake edzɔ dzi nam ŋutɔ be mekpɔ gome le dɔ tɔxɛ sia me, elabena nutoa me nɔviwo ƒe kpɔɖeŋu kple gbedodoɖa edziedzi kpe ɖe ŋunye mete ŋu le vomeɖaseɖiɖidɔ si menya wɔna nam tsã o la wɔm azɔ. Meɖe gbeƒã hema traktwo le ketekedzeƒewo gɔ̃ hã! Fifia, ŋu megakpeam abe tsã ene o.”\nJohannes, si tso Germany gblɔ be, “Mesrɔ̃ nu vevi aɖewo siwo akpe ɖe ŋunye le nye subɔsubɔdɔa me. Nɔvi siwo le Turkey la dina vevie be yewoagblɔ nyateƒea na ame geɖe ale si nu yewoate ŋui. Wowɔa mɔnukpɔkpɔ ɖe sia ɖe ŋu dɔ ɖia ɖase na amewo. Meɖoe be nye hã mawɔ nenema ke ne metrɔ yi Germany. Eye meɖea gbeƒã na ame geɖe fifia wu ale si mewɔnɛ tsã.”\nZeynep, si tso France gblɔ be, “Dɔ tɔxɛ sia na nye subɔsubɔdɔa nyo ɖe edzi fifia wu tsã. Ekpe ɖe ŋunye be dzi va le ƒonye geɖe wu eye meɖoa ŋu ɖe Yehowa ŋu geɖe wu.”\nEna kadodo kplikplikpli va le gbeƒãɖelawo dome. Togbɔ be nɔviawo tso dukɔ vovovowo me hã la, lɔlɔ̃ kple ɖekawɔwɔ nɔ wo dome, eye esia wɔ dɔ ɖe nɔviawo dzi ŋutɔ. Jean-David, si ŋu míeƒo nu tsoe va yi la gblɔ be, “‘Míeɖɔ’ nɔviawo ƒe amedzrowɔwɔ kpɔ.” Egblɔ kpee be, “Woxɔ mí abe wo xɔlɔ̃wo kple woƒe ƒometɔwo ene. Woxɔ mí nyuie ɖe woƒe aƒewo me. Menya be xexea me katã ƒe nɔviwo ƒe habɔbɔe míenye; mexlẽ nu tso eŋu zi geɖe le míaƒe agbalẽwo me. Gake fifia, nye ŋutɔ mekpɔ eteƒe. Enye dada nam fifia wu tsã gɔ̃ hã be nye hã menye Yehowa ƒe amewo dometɔ ɖeka, eye medaa akpe nɛ ɖe mɔnukpɔkpɔ gã sia ta.”\nClaire, si tso France gblɔ be, “Míeɖanye Denmark, France, Germany, alo Turkey, tɔwo o, ƒome ɖekae mí katã míenye. Ðeko wòle abe ɖe Mawu tsɔ nututunu gã aɖe tutu dukɔwo ƒe liƒowo ɖa ene.”\nStéphanie, si tso France hã gblɔ be: “Gbeƒãɖeɖedɔ tɔxɛa na míekpɔe be menye dekɔnuwo alo gbegbɔgblɔwo tae míewɔ ɖeka ɖo o, ke boŋ esi mí katã míelɔ̃ Yehowa tae.”\nYAYRA GEÐE DO TSO EME\nNɔvi siwo tso duta ɖakpɔ gome le dɔa me la dometɔ geɖe va nɔ eŋu bum be yewoaʋu ayi Turkey aɖakpe asi ɖe dɔ gã nyadri si gakpɔtɔ li woawɔ le afi ma ŋu. Wo dometɔ aɖewo ʋu yi xoxo. Nutoa me nɔviwo kpɔa ŋudzedze ɖe wo ŋu ŋutɔ.\nEƒe kpɔɖeŋu ɖekae nye esi: Ƒuƒoƒo aɖe si me gbeƒãɖela 25 le la le saɖeaganuto aɖe me. Nɔviŋutsu ɖeka koe nye hamemetsitsi le ƒuƒoƒo ma me ƒe geɖe. Kpɔ ale si gbegbe woakpɔ dzidzɔe esi nɔvi ade aɖewo tso Germany kple Netherlands ʋu va wo gbɔ le ƒe 2015 me be yewoakpe ɖe wo ŋui ɖa!\nSUBƆSUBƆ LE AFI SI GBEƑÃÐELA GEÐE WU HIÃ LE\nNya kae gbeƒãɖela siwo yi Turkey ɖakpe asi ɖe dɔa ŋu hena ɣeyiɣi aɖe la gblɔ tso ale si agbea le le afi ma ŋu? Ele eme be, agbea sesẽna ɣeaɖewoɣi ya, gake dzidzɔ geɖe le subɔsubɔdɔa wɔwɔ le afi si gbeƒãɖela geɖe wu hiã le me. Nya si wo dometɔ aɖewo gblɔe nye esi:\nFederico, si nye srɔ̃tɔ si xɔ ƒe 41 la ʋu tso Spain yi ɖakpe asi ɖe dɔa ŋu le Turkey. Egblɔ be: “Esi nunɔamesi geɖe mele asinye le afi sia o ta la, ena mevo, eye metsɔ susu ɖo nu siwo le vevie wu la ŋu.” Esi wobiae be, ɖe wòade dzi ƒo na ame bubuwo hã be woawɔ dɔ sia hã la, eɖo eŋu be: “Godoo! Ne èʋu yi duta kple taɖodzinu be yeaɖakpe ɖe amewo ŋu woanya Yehowa la, efia be ètsɔ ɖokuiwò de asi na Yehowa. Àkpɔ ale si gbegbe Yehowa léa be na wòe la geɖe wu.”\nRudy, si nye srɔ̃ŋutsu si xɔ ƒe 57 la ʋu tso Netherlands yi Turkey ɖakpe asi ɖe dɔa ŋu. Egblɔ be: “Subɔsubɔ le afi si gbeƒãɖela geɖe wu hiã le kple nya nyuia gbɔgblɔ na ame geɖe siwo mese nu tso eŋu kpɔ o la nana míekpɔa dzidzeme geɖe. Ale si gbegbe nyateƒea nyanya doa dzidzɔ na amewo la teƒe kpɔkpɔ nana míekpɔa dzidzɔ ŋutɔ.”\nSascha, si nye srɔ̃ŋutsu si xɔ ƒe 42, si ʋu tso Germany ɖakpe asi ɖe dɔa ŋu la gblɔ be: “Ɣesiaɣi si mele gome kpɔm le gbeƒãɖeɖedɔa me la, medoa go ame siwo mese nu tso nyateƒea ŋu kpɔ o. Dzidzeme gã aɖee wònyena nam be mele kpekpem ɖe ame siawo ŋu be woanya nu tso Yehowa ŋu.”\nAtsuko, si nye srɔ̃nyɔnu si xɔ ƒe 36, si tso Japan ɖakpe asi ɖe dɔa ŋu la gblɔ be: “Tsã la, medina be Armagedon nava kaba. Gake esi meʋu yi Turkey la, meda akpe na Yehowa be ekpɔtɔ le dzi gbɔm ɖi na amewo. Zi ale si mekpɔ ale si Yehowa le mɔ fiam xexea me katã ƒe gbeƒãɖeɖedɔa la, zi nenemae esia ʋãam be mate ɖe eyama ŋu kplikplikpli wu.”\nAlisa, si nye nɔvinyɔnu aɖe si xɔ ƒe 31, si tso Russia la gblɔ be: “Yehowa subɔsubɔ le mɔ sia nu kpe ɖe ŋunye meɖɔ eƒe nyuiwɔwɔwo katã kpɔ.” (Ps. 34:8) Egblɔ kpee be: “Menye Fofonye koe Yehowa thanksnye o, ke enye Xɔ̃nye kplikplikpli si meganyana ɖe edzi wu le nɔnɔme ɖe sia ɖe si me meto me. Fifia, mele dzidzɔ kpɔm ale gbegbe, nuteƒekpɔkpɔ nyuiwo su asinye, eye mekpɔ yayrawo le mɔ geɖe nu!”\n‘MIKPƆ AGBLEAWO DZI ÐA’\nDɔ tɔxɛ si wowɔ le Turkey la na ame gbogbo aɖewo va se nya nyuia. Ke hã, teƒe geɖe gakpɔtɔ le dukɔ ma me siwo womeɖe gbeƒã le kpɔ o. Gbe sia gbe la, nɔvi siwo ʋu yi Turkey be yewoasubɔ le afi si gbeƒãɖela geɖe wu hiã le la doa go ame siwo mese nu tso Yehowa ŋu kpɔ o. Àdi be yeasubɔ le anyigbamama sia tɔgbi mea? Ne èdii la, ekema míele dzi dem ƒo na wò be: ‘Fɔ mo dzi ne nàkpɔ agbleawo dzi ɖa, be woƒu na ŋeŋe.’ (Yoh. 4:35) Ðe nàte ŋu akpe asi ɖe dɔa ŋu le xexea ƒe akpa aɖe si agbleawo ‘ƒu na ŋeŋe’ lea? Ne àte ŋui la, ke dze afɔ siwo sɔ la ɖeɖe gɔme fifia be nàɖo taɖodzinu ma gbɔ. Nu ɖeka aɖe si ŋu kakaɖedzi le ye nye be: Ne èkpɔ gome le gbeƒãɖeɖedɔa me geɖe wu tsɔ kpe asi ɖe nya nyuia kaka ŋu be wòaɖo “anyigba ƒe seƒe ke” la, àkpɔ yayra manyagblɔ!—Dɔw. 1:8.\n^ mm. 2 Kpɔ agbalẽ gbadza si nye ‘Kpɔ Anyigba Nyui la Ða,’ axa 32-33.\nGBETAKPƆXƆ—TATA SI MÍESRƆ̃NA July 2017\nWotsɔ Wo Ðokuiwo Na Faa—Le Madagascar\nWotsɔ Wo Ðokuiwo Na Faa\nWotsɔ Wo Ðokuiwo Na Faa—Le Ghana\nWotsɔ Wo Ðokuiwo Na Faa—Le Micronesia


Ale Si Mose Ƒe Sea Ðe Yehowa Ƒe Lɔlɔ̃ Kple Dzɔdzɔenyenye Fia | Gbetakpɔxɔ Nusɔsrɔ̃\n“[Yehowa lɔ̃a] dzɔdzɔenyenye kple nya dzɔdzɔe. Anyigba dzi yɔ fũu kple Yehowa ƒe amenuveve.”—PS. 33:5.\nHADZIDZI 3 Wòe Nye Míaƒe Ŋusẽ Kple Míaƒe Mɔkpɔkpɔ\n1-2. (a) Nu kae mía dometɔ ɖe sia ɖe dina? (b) Nu ka dzie míate ŋu aka ɖo?\nMÍA dometɔ ɖe sia ɖe dina be woalɔ̃ ye. Eye mía dometɔ ɖe sia ɖe dina be woawɔ nu ɖe ye ŋu nyuie. Ne míede dzesii be amewo melɔ̃ mí o eye wowɔa nu madzɔmadzɔ ɖe mía ŋu enuenu la, esia ate ŋu ana míase le mía ɖokui me be asixɔxɔ aɖeke mele mía ŋu o, eye mɔkpɔkpɔ abu ɖe mí.\n2 Yehowa nyae be míedina vevie be woalɔ̃ mí eye woatso afia dzɔdzɔe na mí. (Ps. 33:5) Míate ŋu aka ɖe edzi be mía Mawu la lɔ̃ mí vevie ŋutɔ eye edi be woawɔ nu ɖe mía ŋu nyuie. Míekpɔa esia dzea sii nyuie ne míedzro Se si Yehowa na Israel dukɔa to Mose dzi la me tsitotsito. Ne èsena le ɖokuiwò me be ame aɖeke melɔ̃ ye o alo wò dzi gbã gudugudu le esi wowɔ nu madzɔmadzɔ ɖe ŋuwò ta la, taflatsɛ, de ŋugble le ale si Mose ƒe Sea * ɖe ale si gbegbe Yehowa tsɔ ɖe le eme na eƒe amewoe fia la ŋu kpɔ.\n3. (a) Abe ale si woɖe eme le Romatɔwo 13:8-10 ene la, nu kae míedea dzesii ne míedzro Mose ƒe Sea me? (b) Biabia kawoe míakpɔ ŋuɖoɖo na le nyati sia me?\n3 Ne míedzro Mose ƒe Sea me la, míeva kpɔa ale si gbegbe Yehowa, mía Mawu lɔ̃ame la, tsɔ ɖe le eme na eƒe amewo vevie la dzea sii. (Xlẽ Romatɔwo 13:8-10.) Le nyati sia me la, míadzro se siwo Yehowa de na Israel-viwo la dometɔ ʋɛ aɖewo me eye míakpɔ ŋuɖoɖo na biabia siawo: Nu ka tae míate ŋu agblɔ be lɔlɔ̃ dzie wotu Se la ɖo? Nu ka tae míate ŋu agblɔ be Sea de dzi ƒo na amewo be woawɔ nu dzɔdzɔe? Aleke Yehowa di tso Israel-metsitsiwo si be woawɔ Sea ŋu dɔe? Eye ame kawo koŋue Sea nye takpɔkpɔ na? Biabia siawo ƒe ŋuɖoɖowo ate ŋu ana míakpɔ akɔfafa, woana mɔkpɔkpɔ nasu mía si, eye woana mía kple mía Fofo lɔ̃ame la dome naganɔ kplikplikpli wu.—Dɔw. 17:27; Rom. 15:4.\n4. (a) Nu ka tae míate ŋu agblɔ be lɔlɔ̃ dzie wotu Mose ƒe Sea ɖo? (b) Abe ale si wòdze le Mateo 22:36-40 ene la, sedede kawo dzie Yesu te gbe ɖo?\n4 Míate ŋu agblɔ be lɔlɔ̃ dzie wotu Mose ƒe Sea ɖo, elabe lɔlɔ̃e ʋãa Yehowa wòwɔa nu sia nu. (1 Yoh. 4:8) Yehowa tu se siwo katã le Mose ƒe Sea me la ɖe sedede eve siwo nye, lɔ̃ Mawu, kple lɔ̃ hawòvi, la dzi. (3 Mose 19:18; 5 Mose 6:5; xlẽ Mateo 22:36-40.) Eya ta, míate ŋu akpɔ mɔ be se 600 kple edzivɔ siwo le Mose ƒe Sea me la dometɔ ɖe sia ɖe ɖe Yehowa ƒe lɔlɔ̃ fia le mɔ aɖe nu. Na míalé ŋku ɖe esia ƒe kpɔɖeŋu aɖewo ŋu kpɔ.\n5-6. Nu kae Yehowa di tso srɔ̃tɔwo si, eye nu kae le nyanya na Yehowa nyuie? Wɔ eƒe kpɔɖeŋu.\n5 Wɔ nuteƒe na srɔ̃wò, eye nàlé be na viwòwo. Yehowa di tso srɔ̃tɔwo si be woalɔ̃ wo nɔewo ale gbegbe be woaku ɖe wo nɔewo ŋu goŋgoŋ le woƒe agbemeŋkekewo katã me. (1 Mose 2:24; Mat. 19:3-6) Nu vɔ̃ɖitɔ kekeake si ame awɔ ɖe srɔ̃a ŋu la dometɔ ɖekae nye ahasiwɔwɔ. Eya ta, susu nyui aɖe tae Se Ewoawo ƒe adrelia gblɔ be woagawɔ ahasi ɖe ame srɔ̃ ŋu o. (5 Mose 5:18) Enye nu vɔ̃ wɔwɔ “ɖe Mawu ŋu” eye wònye ŋutasesẽ le ame srɔ̃ ŋu. (1 Mose 39:7-9) Ame si srɔ̃ wɔ ahasi la ate ŋu axa nu vevie ɖe srɔ̃a ƒe nuteƒemawɔmawɔ nɛ ta ƒe geɖe.\n6 Yehowa nya ale si srɔ̃tɔwo wɔa nu ɖe wo nɔewo ŋu la nyuie. Edi vevie be woawɔ nu ɖe srɔ̃nyɔnu siwo nye Israel-viwo la ŋu nyuie. Srɔ̃ŋutsu si dea bubu Sea ŋu la alɔ̃ srɔ̃a eye magbee le susu dzro aɖe ko ta o. (5 Mose 24:1-4; Mat. 19:3, 8) Gake ne egbee le kuxi aɖe si nye ŋkubiãnya ta la, ele be wòana srɔ̃gbegbalẽe. Srɔ̃gbegbalẽ sia akpɔ nyɔnua ta be woagatso enu madzemadzee be ewɔ ahasi o. Gakpe ɖe eŋu la, hafi srɔ̃ŋutsua naŋlɔ srɔ̃gbegbalẽa nɛ la, edze abe ele nɛ be wòaƒo nu kple dumemetsitsiwo gbã ene. Ne aleae wòle la, ke mɔnukpɔkpɔ asu dumemetsitsiawo si be woadze agbagba akpe ɖe srɔ̃tɔawo ŋu be woakpɔ woƒe srɔ̃ɖeɖea ta. Ne ɖokuitɔdidi wɔe be Israel ŋutsu aɖe gbe srɔ̃a la, zi geɖe la, Yehowa mewɔa naneke tso eŋu o. Ke hã, Yehowa kpɔa ale si gbegbe srɔ̃nyɔnu si wogbe la sea vevee kpakple aɖatsi siwo gbegbe wòfana.—Mal. 2:13-16.\nYehowa di be dzilawo nahe wo viwo ahafia nu wo le lɔlɔ̃ me, ale be ɖeviawo nase le wo ɖokui me be yewole dedie (Kpɔ memama 7-8 lia) *\n7-8. (a) Se kae Yehowa de na dzilawo? (Kpɔ nɔnɔmetata si le akpaa dzi.) (b) Nu kae míesrɔ̃ tso eme?\n7 Sea ɖee fia hã be ɖeviwo ƒe dedienɔnɔ le vevie na Yehowa ale gbegbe. Yehowa de se na dzilawo be woakpɔ wo viwo ƒe ŋutilãmenuhiahiãwo gbɔ na wo ne wole tsitsim; ede se na wo hã be woakpe ɖe wo ŋu ƒomedodo nyui nanɔ wo kpli ye dome. Ele na dzilawo be woawɔ mɔnukpɔkpɔ ɖe sia ɖe ŋu dɔ atsɔ akpe ɖe wo viwo ŋu woase Yehowa ƒe Sea gɔme ahade asixɔxɔ eŋu eye woasrɔ̃ ale si woalɔ̃ Yehowa. (5 Mose 6:6-9; 7:13) Susu siwo tae Yehowa he to na Israel-viwo la dometɔ ɖekae nye be wowɔ nu ɖe wo vi aɖewo ŋu vɔ̃ɖitɔe. (Yer. 7:31, 33) Mele be dzilawo nabu wo viwo abe nunɔamesi dzro si woate ŋu agblẽ ɖi, si ŋu dɔ woawɔ ale si wodii ene o, ke boŋ, ele be woabu wo be wonye domenyinu, Yehowa ƒe nunana si ŋu wòle be woade asixɔxɔ gãe.—Ps. 127:3.\n8 Nu siwo míesrɔ̃ tso eme: Yehowa dea dzesi ale si srɔ̃tɔwo wɔa nu ɖe wo nɔewo ŋu la nyuie. Edi be dzilawo nalɔ̃ wo viwo eye abia akɔnta tso wo si le ale si wowɔa nu ɖe wo viwo ŋui la ta.\n9-11. Nu ka tae Yehowa de se na dukɔa be woatsri ŋubiabiã?\n9 Mègabiã ŋu o. Se Ewoawo ƒe mamlɛtɔ gblɔ be woatsri ŋukeklẽ, alo woagabiã ŋu nu si nye ame bubu tɔ o. (5 Mose 5:21; Rom. 7:7) Ðe Yehowa de se sia be yeafia nu vevi aɖe yeƒe dukɔa—edi be woadzɔ woƒe dzi ŋu, si fia be, woadzɔ woƒe tamesusuwo, seselelãmewo kple nuŋububuwo ŋu. Enyae be susu vɔ̃wo kple dzodzro vɔ̃woe nana amewo wɔa nu vɔ̃ɖi. (Lod. 4:23) Ne Israel-vi aɖe ɖe mɔ dzodzro vɔ̃wo ƒo ke ɖe to ɖe eƒe dzi me la, esia ate ŋu awɔe be magava nɔ nu wɔm ɖe amewo ŋu le lɔlɔ̃ me o. Esia tɔgbie dzɔ ɖe Fia David dzi. Ame nyui ye wònye hafi. Gake ɣeaɖeɣi la, ebiã ŋu ame bubu srɔ̃. Eƒe dzodzro vɔ̃ ma kplɔe de nu vɔ̃ me. (Yak. 1:14, 15) David va wɔ ahasi kple nyɔnua, edze agbagba be yeaflu nyɔnua srɔ̃, eye mlɔeba, ena wowui.—2 Sam. 11:2-4; 12:7-11.\n10 Ne Israel-vi aɖe da se si Yehowa de be woagabiã ŋu o dzi la, Yehowa nyana, elabe enyaa nu siwo le míaƒe dzi me. (1 Kron. 28:9) Se si Yehowa de na eƒe amewo ku ɖe ŋubiabiã ŋu la na wokpɔe be, ele be yewoaƒo asa na nuŋububu siwo kplɔa ame dea nu gbegblẽ wɔwɔ me. Fofo lɔ̃ame si ƒe nunya de ŋgɔ ka gbegbee nye esi Yehowa nye!\n11 Nu siwo míesrɔ̃ tso eme: Menye ame ƒe gotagomedzedzeme koe Yehowa kpɔna o. Ke ekpɔa míaƒe dzi me ke, ɛ̃, ekpɔa ame si tututu míenye le ememe. (1 Sam. 16:7) Tamesusu aɖeke, seselelãme aɖeke, alo nuwɔna aɖeke mate ŋu anɔ ɣaɣla ɖee o. Edea dzesi nɔnɔme nyui siwo le mía me, eye wòdea dzi ƒo na mí be míatu nɔnɔme nyui mawo ɖo nyuie. Ke hã, edi be míade dzesi tamesusu vɔ̃wo eye míaɖu wo dzi hafi woava kplɔ mí ade nu gbegblẽ wɔwɔ me.—2 Kron. 16:9; Mat. 5:27-30.\nENYE SE SI DO NU DZƆDZƆE WƆWƆ ÐE ŊGƆ\n12. Nu ka dzie Mose ƒe Sea te gbe ɖo?\n12 Mose ƒe Sea te gbe ɖe edzi hã be Yehowa lɔ̃a nya dzɔdzɔe. (Ps. 37:28; Yes. 61:8) Eɖo kpɔɖeŋu deblibo ɖi na mí le ale si míawɔ nu ɖe amewo ŋu nyuie la me. Ne Israel-viwo wɔ ɖe se siwo Yehowa de na wo dzi la, eyraa wo. Gake ne womewɔ ɖe eƒe se dzɔdzɔeawo dzi o la, wokpea fu. Gabu Se Ewoawo dometɔ eve bubu ŋu kpɔ.\n13-14. Nu kae Se Ewoawo ƒe eve gbãtɔwo bia tso Israel-viwo si, eye ne wowɔ se mawo dzi la, aleke wòaɖe vi na woe?\n13 Yehowa ɖeka ko wòle be woasubɔ. Se Ewoawo ƒe eve gbãtɔwo bia tso Israel-viwo si be woasubɔ Yehowa ɖeka ko, eye se mawo xlɔ̃ nu wo be woagasubɔ legbawo o. (2 Mose 20:3-6) Menye Yehowa ƒe viɖe tae se mawo li ɖo o. Ke boŋ, eƒe amewoe woaɖe vi na. Ne eƒe dukɔa yi edzi wɔ nuteƒe nɛ la, nu dzea edzi na wo. Gake ne wosubɔ dukɔwo ƒe mawuwo la, wokpea fu.\n14 Bu Kanaantɔwo ŋu kpɔ. Wosubɔa legba siwo me agbe mele o le esi teƒe be woasubɔ Mawu vavã si le agbe la. Esia wɔe be, woɖi gbɔ̃ wo ɖokuiwo. (Ps. 115:4-8) Le woƒe mawusubɔsubɔ me la, woƒoa wo ɖokuiwo ɖe gbɔdɔnuwɔna nyɔŋuwo kple ɖeviwo tsɔtsɔ sa vɔe, si nye nuwɔna dziŋɔ la me. Nenema kee esime Israel-viwo gbe toɖoɖo Yehowa eye wosubɔ legbawo la, woɖi gbɔ̃ wo ɖokuiwo eye wowɔ nu tovowo ɖe woƒe ƒomea me tɔwo ŋu. (2 Kron. 28:1-4) Ame siwo le ŋusẽnɔƒewo la ɖe asi le Yehowa ƒe nudidi dzɔdzɔeawo ŋu. Wowɔ woƒe ŋusẽa ŋu dɔ le mɔ gbegblẽ nu eye wote ame tsɛwo kple wɔnamanɔŋutɔwo ɖe anyi. (Eze. 34:1-4) Yehowa xlɔ̃ nu Israel-viwo be yeadrɔ̃ ʋɔnu ame siwo wɔ fu ahosiwo kple tsyɔ̃eviwo. (5 Mose 10:17, 18; 27:19) Gake ɣeyiɣi siwo me Yehowa ƒe amewo wɔ nuteƒe nɛ eye wowɔ nu ɖe wo nɔewo ŋu nyuie la, Yehowa yra wo.—1 Fia. 10:4-9.\nYehowa lɔ̃ mí, eye ne wowɔ nu madzɔmadzɔ ɖe mía ŋu la, enyana (Kpɔ memama 15 lia)\n15. Nu kae míesrɔ̃ tso Yehowa ŋu?\n15 Nu siwo míesrɔ̃ tso eme: Ne ame siwo gblɔna be Yehowa subɔlawoe yewonye la mewɔ ɖe eƒe sededewo dzi o eye esia gblẽ nu le eƒe dukɔa ŋu la, menye Yehowae wòle be woabu fɔe o. Gake Yehowa lɔ̃ mí, eye ne wowɔ nu madzɔmadzɔ ɖe mía ŋu la, enyana. Esea veve ɖe mía nu wu ale si vidada sea veve ɖe via nui gɔ̃ hã. (Yes. 49:15) Togbɔ be mawɔ naneke tso nɔnɔmea ŋu enumake o hã la, ava drɔ̃ ʋɔnu nu gbegblẽ wɔla matrɔdzimewo le ale si wowɔ nu ɖe mía ŋui la ta le ɣeyiɣi nyuitɔ dzi.\nALEKE ISRAEL-METSITSIWO WƆ SEA ŊU DƆE?\n16-18. Agbenɔnɔ ƒe akpa kawo ŋue Mose ƒe Sea ku ɖo, eye nu kawoe míesrɔ̃ tso eme?\n16 Mose ƒe Sea ku ɖe Israel-viwo ƒe agbenɔnɔ ƒe akpa vovovowo ŋu, eya ta, ele vevie ŋutɔ be ametsitsi siwo Yehowa ɖo eƒe dukɔa nu la nadrɔ̃ ʋɔnu dzɔdzɔe na dukɔa. Woƒe agbanɔamedzie wònye be woakpɔ amewo dome masɔmasɔwo kple hlɔ̃donyawo gbɔ, eye menye nya siwo ku ɖe Yehowa subɔsubɔ ŋu ɖeɖe ko o. Bu kpɔɖeŋu siawo ŋu kpɔ.\n17 Ne Israel-vi aɖe wu ame aɖe la, womewua hlɔ̃dolaa kokoko o. Du si me wòtso la ƒe ametsitsiwo kua nyaa me hafi tsoa nya me nenye be esɔ be woatso kufia nɛ. (5 Mose 19:2-7, 11-13) Ametsitsiawo drɔ̃a nya vovovo siwo ku ɖe gbe sia gbe gbenɔnɔ ŋu—wokpɔa nyaʋiʋli siwo ɖoa amewo dome ku ɖe nunɔamesiwo ŋu kple srɔ̃tɔwo dome masɔmasɔwo siaa gbɔ. (2 Mose 21:35; 5 Mose 22:13-19) Ne ametsitsiwo drɔ̃ ʋɔnu dzɔdzɔe na dukɔa eye Israel-viwo wɔ ɖe Sea dzi la, esia ɖea vi na ame sia ame, eye dukɔa toa esia me hea kafukafu vanɛ na Yehowa.—3 Mose 20:7, 8; Yes. 48:17, 18.\n18 Nu siwo míesrɔ̃ tso eme: Míaƒe agbenɔnɔ ƒe akpa sia akpa le vevie na Yehowa. Edi be míawɔ nu ɖe amewo ŋu le dzɔdzɔenyenye kple lɔlɔ̃ me. Eye edea dzesi nya siwo míegblɔna kple nu siwo míewɔna, ne míawo ɖeɖe míele aƒe me gɔ̃ hã.—Heb. 4:13.\n19-21. (a) Aleke wòle be ametsitsiwo kple ʋɔnudrɔ̃lawo nawɔ nu ɖe Mawu ƒe amewo ŋu? (b) Aleke Mose ƒe Sea kpɔ ame ɖekaɖekawo tae, eye nu kawoe míesrɔ̃ tso eme?\n19 Yehowa di be yeakpɔ yeƒe amewo ta ale be dukɔ siwo ƒo xlã wo la me tɔwo nagakpɔ ŋusẽ gbegblẽ ɖe wo dzi o. Eya ta, ebia tso ametsitsiwo kple ʋɔnudrɔ̃lawo si be woagakpɔ ame ŋkume le Sea ŋu dɔ wɔwɔ me o. Ke hã, mele be ʋɔnudrɔ̃lawo nalé Sea me ɖe asi kpaɖii alo awɔ nu ɖe yeƒe amewo ŋu ameŋumabumabutɔe o. Ke boŋ, ele be woalɔ̃ nu dzɔdzɔe wɔwɔ.—5 Mose 1:13-17; 16:18-20.\n20 Yehowa sea veve ɖe eƒe amewo nu, eya ta, ena se kple ɖoɖo siwo awɔe be womawɔ nu madzɔmadzɔ ɖe dukɔa me viwo ŋu o. Le kpɔɖeŋu me, se kple ɖoɖo siwo le Sea me la wɔe be manɔ bɔbɔe be woatso ame aɖe nu alakpatɔe be ewɔ nu vlo o. Ame aɖe si nu wotso la kpɔ mɔ anya ame si tso enu. (5 Mose 19:16-19; 25:1) Eye hafi woabu fɔe be eda se dzi la, ele be ɖasefo eve ya teti naɖi ɖase tso nyaa ŋu be ele eteƒe. (5 Mose 17:6; 19:15) Ke ne Israel-vi aɖe wɔ nu vlo evɔ ɖasefo ɖeka koe le nyaa ŋu ya ɖe? Mele be wòasusu be womahe to na ye le nu gbegblẽ si yewɔ la ta o. Yehowa kpɔ nu si wòwɔ. Le ƒomea me la, Yehowa na ŋusẽ vifofowo, ke hã, seɖoƒe li na woƒe ŋusẽa. Le ƒometɔwo dome masɔmasɔ aɖewo gome la, agba le dua me metsitsiwo dzi be woade nu nyaa me ahatso afia mamlɛtɔa le nyaa ŋu.—5 Mose 21:18-21.\n21 Nu siwo míesrɔ̃ tso eme: Yehowa ɖo kpɔɖeŋu deblibo ɖi; mewɔa nu madzɔmadzɔ gbeɖe o. (Ps. 9:7) Eyraa ame siwo léa eƒe seawo me ɖe asi nuteƒewɔwɔtɔe, gake ehea to na ame siwo wɔa woƒe ŋusẽa ŋu dɔ le mɔ gbegblẽ nu. (2 Sam. 22:21-23; Eze. 9:9, 10) Ame aɖewo ate ŋu awɔ nu vɔ̃ɖi eye wòadze abe wosi le tohehea nu ene, gake Yehowa akpɔ egbɔ be wodrɔ̃ ʋɔnu wo le ɣeyiɣi nyuitɔ dzi. (Lod. 28:13) Eye ne wometrɔ dzi me o la, madidi o, woava kpɔe be “ŋɔdzinu wònye be ame nadze Mawu gbagbe la ƒe asi me.”—Heb. 10:30, 31.\nAME KAWO KOŊUE SEA NYE TAKPƆKPƆ NA?\nNe ametsitsiwo le amewo dome masɔmasɔwo gbɔ kpɔm la, ele be woawɔ nu ɖe wo ŋu le lɔlɔ̃ kple dzɔdzɔenyenye me abe ale si Yehowa wɔnɛ ene (Kpɔ memama 22 lia) *\n22-24. (a) Ame kawo koŋue Sea nye takpɔkpɔ na, eye nu kae esia fia mí tso Yehowa ŋu? (b) Nuxlɔ̃amenya kae le 2 Mose 22:22-24?\n22 Ame siwo mate ŋu akpɔ wo ɖokuiwo ta o, le kpɔɖeŋu me, tsyɔ̃eviwo, ahosiwo kple amedzrowo koŋue Sea nye takpɔkpɔ na. Wogblɔ na Israel ƒe ʋɔnudrɔ̃lawo be: “Mègatrɔ gbo amedzro alo tsyɔ̃evi ƒe nya le ʋɔnudɔdrɔ̃ me o, eye mègaxɔ ahosi ƒe avɔ awɔbae o.” (5 Mose 24:17) Yehowa lé be na ame siawo siwo nye wɔnamanɔŋutɔwo le eƒe amewo dome la lɔlɔ̃tɔe. Eye ehe to na ame siwo wɔ nu madzɔmadzɔ ɖe wo ŋu.—Xlẽ 2 Mose 22:22-24.\n23 Sea kpɔ ƒomea me tɔwo ta tso ƒometɔ kpakpam gbɔ dɔdɔ ƒe nuwɔna ƒomevi ɖe sia ɖe me. (3 Mose 18:6-30) Togbɔ be dukɔ siwo ƒo xlã Israel-viwo la me tɔwo wɔa nu mawo alo ɖea mɔ ɖe wo nu hã la, ele na Yehowa ƒe amewo ya be woabu sedzidada mawo ƒomevi be wonye ŋunyɔnuwo abe ale si Yehowa bua woe ene.\n24 Nu siwo míesrɔ̃ tso eme: Yehowa di be ame siwo yeɖo agbanɔamedzinɔƒewo la nawɔ nu ɖe ame siwo katã le woƒe dzikpɔkpɔ te la ŋu le lɔlɔ̃ me. Elé fu gbɔdɔnuwɔna siwo nye sedzidada kple ŋukpenanuwɔwɔ, eye edi be yeakpɔ egbɔ be wokpɔ ame siwo nye wɔnamanɔŋutɔwo la ta eye wodrɔ̃ ʋɔnu dzɔdzɔe na wo.\n“NU NYUI SIWO AVA LA ƑE VƆVƆLI” YE SE LA NYE\n25-26. (a) Nu ka tae míate ŋu atsɔ lɔlɔ̃ kple dzɔdzɔenyenye asɔ kple agbe kple agbegbɔgbɔ? (b) Nu ka me míadzro le nyati eneawo ƒe evelia me?\n25 Míate ŋu atsɔ lɔlɔ̃ kple dzɔdzɔenyenye asɔ kple agbe kple agbegbɔgbɔ. Le anyigba dzi afi sia la, míehiã na wo kple evea siaa; míate ŋu anɔ agbe wo dometɔ ɖeka manɔmee o. Ne míeka ɖe edzi be Yehowa wɔa nu ɖe mía ŋu nyuie le dzɔdzɔenyenye me la, míegava lɔ̃nɛ vevie. Azɔ hã, ne míelɔ̃ Mawu eye míelɔ̃ eƒe se dzɔdzɔeawo la, esia ʋãa mí be míalɔ̃ ame bubuwo ahawɔ nu ɖe wo ŋu le dzɔdzɔenyenye me.\n26 Se ƒe nubablaa si Mose ƒe Sea le tsitre ɖi na la kpe ɖe Israel-viwo ŋu wova nɔ ƒomedodo kplikplikpli me kple Yehowa. Ke hã, esi Yesu va wu Sea nu ta la, Mawu ƒe amewo megale Se la te o, ke boŋ, nane si nyo wu sãsãsã la va xɔ ɖe Sea teƒe. (Rom. 10:4) Apostolo Paulo ɖɔ Sea be enye “nu nyui siwo ava la ƒe vɔvɔli.” (Heb. 10:1) Nyati eneawo ƒe evelia adzro nu nyui mawo dometɔ aɖewo kpakple akpa vevi si lɔlɔ̃ kple dzɔdzɔenyenye wɔna le Kristo hamea me la me.\nALEKE MOSE ƑE SEA KPE ÐE MÍA ŊU MÍEKPƆ:\nale si Yehowa lɔ̃ eƒe amewoe?\nale si Yehowa lɔ̃ nya dzɔdzɔe?\nale si Yehowa bua wɔnamanɔŋutɔwoe?\nHADZIDZI 109 Milɔ̃ Mia Nɔewo Vevie Tso Dzi Me Ke\n^ mm. 5 Nyati sia nye nyati ene siwo do ƒome kple wo nɔewo, siwo adzro nu si tae míate ŋu aka ɖe edzi be Yehowa léa be na mí me la ƒe gbãtɔ. Etɔ̃ susɔeawo adze le May 2019 ƒe Gbetakpɔxɔ me. Woaƒo nu tso ale si Yehowa ɖea lɔlɔ̃ kple dzɔdzɔenyenye fiana le Kristo hamea me; ale si hamemetsitsiwo kpɔa hamea ta kple ale si dzilawo ate ŋu akpɔ ɖeviwo ta be woagawɔ gbɔdɔnuwo ɖe wo ŋu o; kpakple ale si míate ŋu afa akɔ na ame siwo ŋu wowɔ nu vɔ̃ɖi ma ɖo la ŋu.\n^ mm. 2 NYAMEÐEÐE: Woyɔa se 600 kple edzivɔ siwo Yehowa tsɔ na Israel-viwo to Mose dzi la be “Se la,” “Mose ƒe Se la,” “Mose ƒe Sea,” kple “sededeawo.” Azɔ hã, woyɔa Biblia ƒe agbalẽ atɔ̃ gbãtɔawo (siwo nye Mose Ƒe Agbalẽ Gbãtɔ va se ɖe Mose Ƒe Agbalẽ Atɔ̃lia) zi geɖe be Se la. Ɣeaɖewoɣi la, wozãa ŋkɔnya siawo wokuna ɖe Hebri Ŋɔŋlɔ bliboa si tso Mawu ƒe gbɔgbɔ me la ŋu.\n^ mm. 60 NU SI LE EDZI YIM LE NƆNƆMETATAA ME: Israel-nyɔnu vidada si le nu ɖam la kple vianyɔnuwo le dze ɖom dzidzɔtɔe. Srɔ̃a le ale si woléa be na alẽwoe la fiam wo viŋutsuvi le wo megbe ɖaa.\n^ mm. 64 NU SI LE EDZI YIM LE NƆNƆMETATAA ME: Dumemetsitsi siwo le dua ƒe agbonu la le kpekpem ɖe ahosi aɖe kple via siwo ŋu asitsala aɖe mewɔ nu ɖo nyuie o la ŋu lɔlɔ̃tɔe.


Luka 2 | Biblia Le Internet Dzi | Xexe Yeye Gɔmeɖeɖe\nYesu dzidzi (1-7)\nMawudɔlawo ɖe wo ɖokuiwo fia alẽkplɔlawo (8-20)\nAʋatsotso nɛ kple eŋutikɔkɔ (21-24)\nSimeon kpɔ Kristo la (25-35)\nHana ƒo nu tso ɖevi la ŋu (36-38)\nTɔtrɔ yi Nazaret (39, 40)\nYesu si xɔ ƒe 12 la le gbedoxɔ me (41-52)\n2 Ke le ŋkeke mawo me la, Kaisaro Augusto de se be woaŋlɔ anyigbadzinɔlawo katã ŋkɔ. 2 (Ŋkɔŋɔŋlɔ gbãtɔ sia va eme esime Kirenio nye nutodziɖula le Siria.) 3 Eye amewo katã yi wo de be woaŋlɔ yewoƒe ŋkɔ. 4 Yosef+ hã tso le Nazaret dua me le Galilea yi David ƒe du si woyɔna be Betlehem+ la me le Yudea, elabena David ƒe aƒe kple ƒomea me tɔ wònye. 5 Eya kple Maria, ame si wotsɔ nɛ wòɖe abe ale si wodo eƒe ŋugbe nɛ ene+ eye fu tsi ɖe eƒo azɔ lae yi be woaŋlɔ yewoƒe ŋkɔ.+ 6 Esime wole afi ma la, eƒe vidziɣi ɖo. 7 Eye wòdzi ŋutsuvi, si nye eƒe ŋgɔgbevi,+ eye wòxatsa avɔ ɖe eŋu hetsɔe mlɔ lãnuɖunu me,+ elabena womekpɔ teƒe le amedzrodzeƒe o. 8 Alẽkplɔlawo hã le nuto ma ke me le gbedzi le woƒe lãhawo ŋu dzɔm le zã me. 9 Kasia Yehowa* ƒe dɔla va tsi tsitre ɖe wo gbɔ, eye Yehowa* ƒe ŋutikɔkɔe klẽ ƒo xlã wo, eye vɔvɔ̃ ɖo wo ŋutɔ. 10 Ke mawudɔla la gblɔ na wo be: “Migavɔ̃ o, elabena kpɔ ɖa, meva nya nyui si ahe dzidzɔ gã avɛ na amewo katã la gblɔ ge na mi. 11 Elabena wodzi ɖela,+ si nye Kristo Aƒetɔ la,+ na mi egbea le David ƒe du la me.+ 12 Eye esia anye dzesi na mi: Miakpɔ vidzĩ si ŋu woxatsa avɔ ɖo, eye wotsɔe mlɔ lãnuɖunu me.” 13 Enumake dziƒoʋakɔ gã aɖe+ va kpe ɖe mawudɔla la ŋu eye wole Mawu kafum le gbɔgblɔm be: 14 “Ŋutikɔkɔe na Mawu le dziƒo boo, eye ŋutifafa nanɔ anyi kple ame siwo ŋu wòkpɔa ŋudzedze ɖo le anyigba dzi.” 15 Esi mawudɔlawo dzo le wo gbɔ yi dziƒo la, alẽkplɔlawo gblɔ na wo nɔewo be: “Mina míayi Betlehem, ne míakpɔ nu si dzɔ, si Yehowa* ɖe fia mí la ɖa.” 16 Ale woɖe abla yi, eye wokpɔ Maria kple Yosef kpakple vidzĩ si le anyimlɔƒe le lãnuɖunu me la. 17 Esi wokpɔ esia la, woƒo nu le nya si wogblɔ na wo tso ɖevi sia ŋuti la ŋu na amewo. 18 Eye ame siwo katã se nya siwo alẽkplɔlaawo gblɔ na wo la ƒe mo wɔ yaa, 19 ke Maria lé nya siawo katã ɖe tame henɔ wo ŋu bum le eƒe dzi me.+ 20 Emegbe alẽkplɔlawo trɔ dzo, eye wonɔ Mawu dom ɖe dzi henɔ ekafum ɖe nu siwo katã wose kple nu siwo wokpɔ la ta, abe ale si ko wogblɔe na wo ene. 21 Le ŋkeke enyia gbe, esi ɣeyiɣi de be woatso aʋa nɛ la,+ wotsɔ ŋkɔ nɛ be Yesu, ŋkɔ siae mawudɔlaa gblɔ be woayɔ nɛ hafi wova fɔ eƒe fu.+ 22 Eye esi ɣeyiɣi si wòle be woakɔ wo ŋuti le Mose ƒe Sea+ nu de la, wokɔe yi Yerusalem be woatsɔe aɖo Yehowa* ŋkume, 23 abe ale si woŋlɔe ɖe Yehowa* ƒe Se la me ene be: “Woayɔ ŋgɔgbeviŋutsu* ɖe sia ɖe be Yehowa* ƒe nu kɔkɔe.”+ 24 Eye wosa vɔa abe ale si wogblɔe ɖe Yehowa* ƒe Se la me ene be: “akpakpa* eve alo ahɔnɛvi eve.”+ 25 Eye kpɔ ɖa, ŋutsu aɖe le Yerusalem, si ŋkɔe nye Simeon, ŋutsu sia nye ame dzɔdzɔe kple mawuvɔ̃la, eye wòle mɔ kpɔm na Israel ƒe akɔfafa,+ eye gbɔgbɔ kɔkɔe la le edzi. 26 Mawu ɖee fiae to gbɔgbɔ kɔkɔe la dzi hã be maku o va se ɖe esime wòakpɔ Yehowa* ƒe Kristo la hafi. 27 Gbɔgbɔ la na wòva gbedoxɔa me; eye esi Yesu, ɖevi sue la, dzilaawo kɔe vɛ be woawɔ nu siwo Sea bia nɛ la,+ 28 exɔ ɖevi la ɖe eƒe abɔwo dome, eye wòkafu Mawu gblɔ be: 29 “Azɔ Aƒetɔ Dziɖulagã, èɖe mɔ na wò kluvi la be wòaku le ŋutifafa me+ abe ale si nègblɔe ene, 30 elabena nye ŋkuwo kpɔ wò xɔxɔ+ 31 si nèdzra ɖo le dukɔwo katã ŋkume la,+ 32 kekeli+ si aɖe nu si tsyɔ ŋkume na dukɔwo la ɖa,+ eye wònye wò dukɔ Israel ƒe ŋutikɔkɔe.” 33 Eye nya siwo gblɔm wòle tso ɖevia ŋu la wɔ moyaa na fofoa kple dadaa. 34 Simeon yra woawo hã, eye wògblɔ na Maria, ɖevi la dada, be: “Kpɔ ɖa! Woɖo ɖevi sia anyi hena ame geɖewo ƒe anyidzedze+ kple ame geɖewo ƒe dodoɖedzi le Israel,+ eye wòanye dzesi si ŋu amewo aƒo nu atsi tsitre ɖo+ 35 (ɛ̃, yi legbe aɖe aƒo ɖe wò*)+ ne woaɖe ame geɖewo ƒe dzimesusuwo afia.” 36 Ke nyɔnunyagblɔɖila aɖe li, si ŋkɔe nye Hana, eye wònye Fanuel vi tso Aser-toa me. Nyɔnu sia tsi xɔ ƒe geɖe eye eya kple srɔ̃a wonɔ anyi ƒe adre le wo nɔewo ɖeɖe vɔ megbe,* 37 eye azɔ enye ahosi si xɔ ƒe blaenyi vɔ ene. Eƒe afɔ metsona le gbedoxɔa me gbeɖe o, eye wònɔa subɔsubɔdɔ kɔkɔe dzi zã kple keli, etsia nu dɔna henɔa kokoƒoƒo dzi. 38 Le gaƒoƒo ma tututu me la, ete ɖe wo ŋu, eye wòde asi akpedada me na Mawu hele nu ƒom tso ɖevi la ŋu na ame siwo katã le Yerusalem ƒe ɖeɖe la lalam.+ 39 Esi wowɔ nu siwo katã Yehowa* ƒe Se la bia vɔ la,+ wotrɔ yi woawo ŋutɔ ƒe du Nazaret me le Galilea.+ 40 Eye ɖevi la le tsitsim hele ŋusẽ kpɔm, nunya yɔe fũu, eye Mawu ƒe amenuveve le edzi.+ 41 Ke Yesu dzilawo yia Yerusalem ƒe sia ƒe ɖaɖua Ŋutitotoŋkekenyuia.+ 42 Esi wòxɔ ƒe wuieve la, wogayi ŋkekenyuia ɖuƒe abe ale si wowɔnɛ ɖaa ene.+ 43 Esi woɖu ŋkekenyuia vɔ, eye wotrɔ gbɔna la, Yesu ŋutsuvi la tsi Yerusalem, gake edzilawo menya o. 44 Wobui be ele ameha si le mɔa zɔm la dome, eya ta wozɔ ŋkeke ɖeka ƒe mɔ, emegbe hafi wova te edidi le ƒometɔwo kple ame nyanyɛwo dome. 45 Gake esi womekpɔe o la, wotrɔ yi Yerusalem va dii nyuie. 46 Ke le ŋkeke etɔ̃ megbe la, wova ke ɖe eŋu le gbedoxɔa me wòbɔbɔ nɔ nufialawo dome le to ɖom wo eye wòle nya biam wo. 47 Gake ame siwo katã le to ɖomee la ƒe mo wɔ yaa le eƒe nugɔmesese kple eƒe ŋuɖoɖowo ŋuti.+ 48 Ke esi edzilawo kpɔe la, woƒe mo wɔ yaa, eye dadaa gblɔ nɛ be: “Vinye, nu ka ŋuti nèwɔ nu ɖe mía ŋu alea? Kpɔ ɖa, nye kple fofowò míetsi dzi di wò ʋuu.” 49 Ke ebia wo be: “Nu ka tae miele diyem? Mienyae be ele be manɔ Fofonye ƒe me oa?”+ 50 Ke hã womese nya si wògblɔ na wo la gɔme o. 51 Ale wòyi kpli wo, eye wotrɔ gbɔ va Nazaret, eye wòyi edzi bɔbɔ eɖokui na wo.*+ Ke dadaa dzra nya siawo katã ɖo nyuie ɖe eƒe dzi me.+ 52 Eye Yesu le tsitsim, eƒe nunya hã le dzidzim ɖe edzi, eye eƒe nu nyo Mawu kple amewo siaa ŋu.\n^ Egɔmeɖeɖe tẽe, “atsu sia atsu si ʋu dɔ nu.”\n^ Alo, “ƒeƒlelu.”\n^ Alo, “aƒo ɖe wò luʋɔ.”\n^ Egɔmeɖeɖe tẽe, “tso esime wònye ɖetugbui leaƒe.”\n^ Alo, “eye wòyi edzi ɖo to wo.”


Ale Si Míatu Mawu Dzi Xɔse Ðo | Mawu Ƒe Lɔlɔ̃\n“Mitu Mia Ðokuiwo Ðo Ðe Miaƒe Xɔse Kɔkɔetɔ La Dzi”\n1, 2. Xɔtudɔ ka wɔm nèle, eye nu ka tae wòle vevie be nàwɔ dɔ sia nyuie?\nWÒ ŊKU biã vevie ɖe xɔtudɔ aɖe ŋu. Ɣeyiɣi aɖee nye esia si nèdze dɔ sia gɔme, eye agaxɔ ƒe geɖe hafi nàwu enu. Èkpɔe be dɔa mele bɔbɔe kura o, ke hã èle dzidzeme geɖe kpɔm le eme. Nu ka kee ɖale dzɔdzɔm o, èɖoe kplikpaa be yemana ta alo awɔ alɔgblɔdɔ o, le esi nènyae be yeƒe agbe kple yeƒe etsɔme katã nɔ te ɖe dɔa ƒe nyonyome dzi ta. Xɔtudɔ kae wònye? Xɔ si tum nèle lae nye wò ŋutɔ ɖokuiwò!\n2 Nusrɔ̃la Yuda te gbe ɖe edzi be ele be míatu mía ɖokui ɖo. Esi wòxlɔ̃ nu Kristotɔwo be, “minɔ Mawu ƒe lɔlɔ̃ la me ɖaa” la, egblɔ ale si woawɔ esiae hã kpee be: “Mitu mia ɖokuiwo ɖo ɖe miaƒe xɔse kɔkɔetɔ la dzi.” (Yuda 20, 21) Mɔ kawo dzie nàto atu ɖokuiwò ɖo ahana wò xɔse nasẽ ɖe edzi bene nànɔ Mawu ƒe lɔlɔ̃ la me ɖaa? Na míadzro nu vevi etɔ̃ siwo akpe ɖe ŋuwò le gbɔgbɔmexɔtudɔ sia me la me.\nYI EDZI NÀNƆ WÒ XƆSE TUM ÐO ÐE YEHOWA ƑE NUDIDI DZƆDZƆEWO ŊU\n3-5. (a) Nu kae Satana adi be yeaflu wò nàsusu tso Yehowa ƒe nudidiwo ŋu? (b) Aleke wòle be míabu Mawu ƒe nudidiwoe, eye alekee esia ana míase le mía ɖokui me? Wɔ eƒe kpɔɖeŋu.\n3 Gbã la, ele be nàna ale si nèka ɖe Mawu ƒe sewo dzii la me nanɔ sesẽm ɖe edzi. Èva srɔ̃ nu tso Yehowa ƒe dzidzenu dzɔdzɔe geɖe siwo ku ɖe ale si míanɔ agbee ŋu le agbalẽ sia me. Aleke nèkpɔ nudidi siawoe? Satana adi be yeaflu wò nàsusui be Yehowa ƒe sewo, gɔmeɖosewo, kple dzidzenuwo le kpaɖii akpa, alo be wotea ame ɖe anyi gɔ̃ hã. Tso Eden bɔa me kee wòte ameflumɔnu sia zazã, eye edzea edzi nɛ hã. (1 Mose 3:1-6) Ðe nàɖe mɔ eƒe ameflumɔnu ma nakplɔ wò hã atraea? Esia anɔ te ɖe ale si nèbua nuwo ŋui dzi.\n4 Bu kpɔɖeŋu sia ŋu kpɔ: Tsɔe be nèle tsa ɖim le abɔ dzeani aɖe me. Esi nèva ɖo abɔa ƒe afi aɖe la, gaɖɔkpɔtɔtɔ kɔkɔ aɖee nye ema le ŋgɔwò, evɔ abɔa ƒe akpa si le kpɔtɔtɔa godo hã nya kpɔ ŋutɔ. Ðewohĩ àbu kpɔtɔtɔ sia be enye mɔxenu na ye be yeagaɖi tsa le abɔa ƒe akpa kemɛa ahase vivi o. Gake kaka nàkpɔ la, dzata wɔadã aɖee nye ema nya lã aɖe ɖe nu vevie le kpɔtɔtɔa godo! Aleke nàse le ɖokuiwò me azɔ? Ɛ̃, be ametakpɔnue kpɔtɔtɔa nye, ke menye mɔxenu o. Ðe lã wɔadã aɖe nya wò hã ɖe nu egbea? Mawu ƒe Nya la xlɔ̃ nu mí be: “Minɔ mo xexi, minɔ ŋudzɔ! Miaƒe adikãtɔ, Abosam, le tsatsam abe dzata si le gbe ɖem eye wòle ame dim be yeavuvu ami ene.”—1 Petro 5:8.\n5 Amedzidzela vɔ̃ɖi aɖee Satana nye. Esi Yehowa medi be Satana ƒe asi nasu mía dzi o ta la, ede se aɖewo be woakpɔ mía ta tso vɔ̃ɖitɔ ma ƒe “aɖaŋu vɔ̃wo” me. (Efesotɔwo 6:11) Eya ta ɣesiaɣi si míele ŋugble dem tso Mawu ƒe sewo ŋu la, ele be míabu wo be wonye kpeɖodzi be mía Fofo si le dziƒo la lɔ̃ mí vevie. Ne míebu nuwo ŋu alea la, ana míakpɔ Mawu ƒe sewo be wonye nu si ana míanɔ dedie ahakpɔ dzidzɔ. Nusrɔ̃la Yakobo gblɔ be: “Ame si léa ŋku ɖe se deblibo si naa ablɔɖe la ŋu, eye wònɔa edzi ɖaa la . . . akpɔ dzidzɔ le nu si wòwɔna la me.”—Yakobo 1:25.\n6. Mɔ nyuitɔ ka dzie míato atu míaƒe xɔse ɖo ɖe Mawu ƒe se kple gɔmeɖose dzɔdzɔeawo ŋu? Gblɔ eƒe kpɔɖeŋu.\n6 Mawu ƒe sewo dzi wɔwɔe nye mɔ nyuitɔ si dzi míato atu míaƒe xɔse ɖo bene míaɖo ŋu ɖe Senala la ŋu bliboe ahakpɔ nunya si le eƒe seawo me la adze sii. Le kpɔɖeŋu me, “Kristo la ƒe se la” me nudidi vevi aɖee nye be míafia “nu siwo katã ƒe se [wòde] na mi la” amewo. (Galatiatɔwo 6:2; Mateo 28:19, 20) Mɔfiame si nye be míayi edzi anɔ kpekpem ɖekae hena tadedeagu kple hadede tuameɖowo hã dzi wɔwɔ le vevie na mí Kristotɔwo ŋutɔ. (Hebritɔwo 10:24, 25) Mawu ƒe nudidi bubu hãe nye be míanɔ gbe dom ɖa na ye edziedzi tso dzi me. (Mateo 6:5-8; 1 Tesalonikatɔwo 5:17) Zi ale si míenɔa agbe ɖe se siawo nu la, zi nenemae míekpɔnɛ dzea sii kɔtɛ be wonye mɔfiame siwo me lɔlɔ̃ le. Wo dzi wɔwɔ nana míekpɔa dzidzɔ kple dzidzeme si tɔgbi nu bubu aɖeke mate ŋu ana mí le xexe doblukɔ sia me o. Ne ède ŋugble tso ale si gbegbe agbenɔnɔ ɖe Mawu ƒe sewo nu le vi ɖem na wòe ŋu la, ɖe xɔse si le asiwò ɖe wo ŋu la me megasẽna ɖe edzi oa?\n7, 8. Kakaɖedzi kae Mawu ƒe Nya la na ame siwo vɔ̃na be yewoava do kpo nuteƒewɔwɔ ne ƒeawo va le yiyim?\n7 Gake ɣeaɖewoɣi la, ame aɖewo susuna be manya wɔ be yewoayi edzi alé Yehowa ƒe sewo me ɖe asi ɖaa o. Wovɔ̃na be ɖewohĩ yewoava do kpo nu. Ne èse le ɖokuiwò me alea kpɔ la, ke nya siwo gbɔna nenɔ susu me na wò: “Nye Yehowae nye wò Mawu, nyee nye Ame si fiaa nu wò be wòaɖe vi na wò, Ame si kplɔa wò toa mɔ si dzi wòle be nàto. Ne ɖe nàɖo to nye sededewo ɖe! Anye ne wò ŋutifafa anɔ abe tɔsisi ene, eye wò dzɔdzɔenyenye anɔ abe ƒutsotsoewo ene.” (Yesaya 48:17, 18) Ðe nède ŋugble tso kakaɖedzi si nam Yehowa le mí to nya siawo dzi la ŋu kpɔa?\n8 Yehowa tsɔ nya siawo le ŋku ɖom edzi na mí be mía ŋutɔwo ƒe viɖe tae yeƒe sewo li ɖo. Edo ŋugbe be míakpɔ yayra le mɔ eve aɖewo nu ne míeɖo to ye. Gbãtɔae nye be, míaƒe ŋutifafa anɔ abe tɔsisi ene—asɔ gbɔ, ana míaɖe dzi ɖi, eye enu matso o. Evelia, míaƒe dzɔdzɔenyenye anɔ abe ƒutsotsoewo ene. Ne ètɔ ɖe ƒuta hele ale si ƒutsotsoeawo le mimlim ɖe wo nɔewo yome kpɔm la, ɖe nàgblɔ be wo nu atso gbe aɖe gbea? Gbeɖe! Ènyae be ƒutsotsoe mawo ayi edzi anɔ mimlim ahanɔ gbagbam ɖe ƒua ta ɖaa. Yehowa le gbɔgblɔm na wò be wò dzɔdzɔenyenye ate ŋu anɔ nenema. Ne ènya yi edzi le agbagba dzem be yeawɔ nuteƒe nɛ ko la, mana nàdo kpo nu gbeɖe o! (Xlẽ Psalmo 55:22.) Ðe ŋugbedodo lédziname siawo medo ŋusẽ wò xɔse be nàyi edzi aɖo ŋu ɖe Yehowa kple eƒe nudidi dzɔdzɔeawo ŋu oa?\n9, 10. (a) Nu ka tae tsitsinyenye nye taɖodzinu nyui aɖe si gbɔ wòle be Kristotɔwo naɖo? (b) Alekee gbɔgbɔmeŋku tsɔtsɔ kpɔ nuwo nana wokpɔa dzidzɔ?\n9 Nu vevi evelia si akpe ɖe ŋuwò le wò xɔtudɔa me la dze le nya siwo gbɔna, siwo tso gbɔgbɔ me la me be: “Mina míayi ŋgɔ aɖo tsitsinyenye gbɔ.” (Hebritɔwo 6:1) Tsitsinyenye nye taɖodzinu nyui aɖe si gbɔ Kristotɔ ɖe sia ɖe ate ŋu aɖo. Tsitsinyenye mele abe blibodede, si gbɔ amegbetɔ aɖeke mate ŋu aɖo fifia o, ene o. Tsɔ kpe ɖe eŋu la, tsitsinyenye nana Kristotɔwo kpɔa dzidzɔ geɖe wu le Yehowa subɔsubɔ me. Nu ka tae?\n10 Kristotɔ si ɖo tsitsinyenye gbɔ la nyea gbɔgbɔmeme. Ebua nuwo ŋu abe ale si Yehowa bua woe ene. (Yohanes 4:23) Paulo gblɔ be: “Ame siwo nɔa agbe ɖe ŋutilã nu la tsɔa woƒe susuwo ɖoa ŋutilã la ƒe nuwo ŋu, ke ame siwo nɔa agbe ɖe gbɔgbɔ la nu la tsɔa woƒe susuwo ɖoa gbɔgbɔ la ƒe nuwo ŋu.” (Romatɔwo 8:5) Ŋutilãmeŋku tsɔtsɔ kpɔ nuwo menana ame kpɔa dzidzɔ vavãtɔ o, elabena enana ame nyea ɖokuitɔdila, ame si mebua nuwo ŋu yia ŋgɔe o, kple ame si tiaa ŋutilãmenuwo yome. Gake esi gbɔgbɔmeŋku tsɔtsɔ kpɔ nuwo nana wokpɔa nuwo abe ale si Yehowa, “Mawu dzidzɔtɔ la,” kpɔa woe ene ta la, enana ame kpɔa dzidzɔ vavãtɔ. (1 Timoteo 1:11) Gbɔgbɔmeme dina vevie be yeawɔ nu siwo adze Yehowa ŋu, eye wòkpɔa dzidzɔ le nɔnɔme sesẽwo gɔ̃ hã me. Nu ka tae? Nɔnɔme sesẽwo ʋua mɔnukpɔkpɔ ɖi na ame be wòatu nuteƒewɔwɔ ɖo ahaɖee afia be Satana nye aʋatsokala, eye esia doa dzidzɔ na mía Fofo si le dziƒowo.—Lododowo 27:11; xlẽ Yakobo 1:2, 3.\n11, 12. (a) Nya kae Paulo gblɔ tso Kristotɔwo ƒe “nugɔmeseseŋutetewo” ŋu, eye gɔmesese kae le nya si gɔme woɖe be “na hehe” la ŋu? (b) Aleke míenaa hehe míaƒe ŋutilã ale be ŋusẽ va ɖoa eŋu ne míele tsitsim?\n11 Hehexɔxɔe kpena ɖe ame ŋu wònyea gbɔgbɔmeme kple ame si ɖo tsitsinyenye gbɔ. Bu mawunyakpukpui sia ŋu kpɔ: “Ame tsitsiwo tɔe nye nuɖuɖu sesẽ, ame siwo na hehe woƒe nugɔmeseseŋutetewo to wo zazã me, be woate ŋu ade vovo nyui kple vɔ̃ dome.” (Hebritɔwo 5:14) Helagbe me nya si Paulo zã esi wògblɔ be ‘míana hehe’ míaƒe nugɔmeseseŋutete la nye nya si wozãna le ƒe alafa gbãtɔ me Helatɔwo ƒe kamedefefewɔƒewo zi geɖe, si ƒe gɔmesese ŋutɔŋutɔe nye be ‘woana hehee abe ale si wonaa hehe kamedefefewɔlae ene.’ Azɔ na míadzro ale si míawɔ ana hehe míaƒe nugɔmeseseŋutetewoe me.\nKamedefefewɔla naa hehe eƒe ŋutinuwo to wo zazã me\n12 Míaƒe ŋutilãa mexɔ hehe aɖeke le mía dziɣi o. Le kpɔɖeŋu me, vidzĩ kokoe mete ŋu kpɔa ŋusẽ boo aɖeke ɖe eƒe asiwo kple afɔwo ƒe ʋaʋã dzi o. Eya ta vidzĩa nɔa asi kple afɔ dam ɖe yame tukatuka; ɣeaɖewoɣi la, ete ŋu tsɔa wo tua eɖokui gɔ̃ hã, si menye ɖe wòɖoe hafi o. Gake to ŋutinu siawo ʋaʋã alea edziedzi me la, ele hehe nam eƒe ŋutilãe nye ema. Vivivi la, eva dzea tata, dzea azɔli zɔzɔ, eye kaka nàkpɔ la, eyae nye ema le du ƒum. * Ke kamedefefewɔla ya ɖe? Ne èkpɔ kamedefefewɔla aɖe wòti kpo heɖe goglomi le ya me atsyãtɔe la, ɖikeke mele eme o be nu si ava susu me na wò koe nye be ezã ɣeyiɣi geɖe tsɔ na hehe eƒe ŋutinuwo memie. Nyateƒee, menye nudogoɖenunue atsyã siwo goglomiɖelawo ɖena la nye kura o—wozãa ɣeyiɣi geɖe tsɔ naa hehe woƒe ŋutinuwo. Biblia lɔ̃ ɖe edzi be hehenana ame ƒe ŋutilã “nyo na nu vi aɖe.” Ke ɖe hehenana míaƒe gbɔgbɔmenugɔmesese ŋutetewo ya maɖe vi na mí geɖe wu oa?—1 Timoteo 4:8.\n13. Aleke míana hehe míaƒe nugɔmeseseŋutetewoe?\n13 Míedzro nu geɖe me le agbalẽ sia me, siwo ate ŋu akpe ɖe ŋuwò nàna hehe wò nugɔmeseseŋutetewo bene nàyi edzi anye gbɔgbɔmeme si alé nuteƒewɔwɔ na Yehowa me ɖe asi. Do gbe ɖa eye nàde ŋugble tso Mawu ƒe se kple gɔmeɖosewo ŋu ne èle nyametsotsowo wɔm le wò gbe sia gbe gbenɔnɔ me. Hafi nàwɔ nyametsotso ɖe sia ɖe la, bia ɖokuiwò be: ‘Biblia ƒe se kple gɔmeɖose kawoe ku ɖe nya sia ŋu? Aleke mate ŋu awɔ wo ŋu dɔe? Afɔɖeɖe kae adze Fofonye si le dziƒo ŋu?’ (Xlẽ Lododowo 3:5, 6; Yakobo 1:5.) Nyametsotsowo wɔwɔ le mɔ sia nu ana nànɔ hehe nam wò nugɔmeseseŋutetewo ɖe edzi. Hehenana sia ana nàdo ŋusẽ wò gbɔgbɔmemenyenye ahayi edzi alé eme ɖe asi.\n14. Nu kae wòle be wòanɔ mía dzrom vevie ne míedi be míatsi le gbɔgbɔ me, gake nu ka ŋue wòle be míakpɔ mía ɖokui dzi nyuie le?\n14 Togbɔ be gbɔgbɔmetsitsinyenye nye taɖodzinu si gbɔ ame ɖona hã la, ema mefia be seɖoƒe li na tsitsinyenye sia o. Nuɖuɖue nana míetsina. Susu ma tae Paulo gblɔ be: “Ame tsitsiwo tɔe nye nuɖuɖu sesẽ.” Nu vevi si akpe ɖe ŋuwò nàtu wò xɔse ɖoe nye be nàyi edzi anɔ gbɔgbɔmenuɖuɖu sesẽwo ɖum. Ne ètsɔa nu siwo nèsrɔ̃na wɔa dɔe la, ke efia be èdze nunya, eye Biblia gblɔ be: “Nunyae nye nu vevitɔ.” Eya ta ele be míana nyateƒenya xɔasi siwo mía Fofo la ɖena ɖe go na mí la sɔsrɔ̃ nanɔ mía dzrom vevie. (Lododowo 4:5-7; 1 Petro 2:2) Gake ne sidzedze kple mawumenunya su mía si la, mele be ema nana míazu ɖokuiŋudzelawo kple ɖokuidoɖedzilawo o. Ele be míanɔ mía ɖokui me dzrom edziedzi ale be dada alo gbɔdzɔgbɔdzɔ bubu aɖeke nagage ɖe míaƒe dzi me, aƒo ke ɖe to ɖe mía me ahagblẽ nu le mía ŋu o. Paulo gblɔ be: “Minɔ mia ɖokui dom kpɔ be miele xɔse la me hã; minɔ mia ɖokui me dzrom kpɔ ne mianya ame siwo ƒomevi mienye.”—2 Korintotɔwo 13:5.\n15. Nu ka tae lɔlɔ̃ hiã vevie hafi míate ŋu ayi edzi anɔ tsitsim le gbɔgbɔ me?\n15 Ne wowu xɔ aɖe tutu nu hã la, dɔa mesena ɖe afi ma o. Ahiã be woayi edzi anɔ asi trɔm le eŋu ahanɔ nu siwo gblẽ le eŋu la ɖɔm ɖo, eye nɔnɔmeawo ate ŋu ana wòava hiã be woakekee ɖe enu hã. Nu kae akpe ɖe mía ŋu míayi edzi anɔ tsitsim ahalé míaƒe gbɔgbɔmemenyenye me ɖe asi? Nu si hiã vevie ye nye lɔlɔ̃. Ele be míana míaƒe lɔlɔ̃ na Yehowa kple mía nɔviwo nanɔ to dem ɖe edzi. Ne lɔlɔ̃ mele mía si o la, míaƒe sidzedze kple agbagbadzedzewo katã azu dzodzro. (1 Korintotɔwo 13:1-3) Gake ne míetu lɔlɔ̃ vavãtɔ ɖo la, menye ɖeko wòana míazu Kristotɔ tsitsiwo ko o, ke ana míayi edzi anɔ tsitsim le gbɔgbɔ me hã.\nLÉ MƆKPƆKPƆ SI YEHOWA NA MÍ LA ME ÐE ASI\n16. Nuŋububu kawo ƒomevie Satana dona ɖe ŋgɔ, eye ametakpɔnu kae Yehowa na mí?\n16 Na míadzro nu vevi etɔ̃lia si akpe ɖe ŋuwò le gbɔgbɔmexɔtudɔa me la me. Hafi nàte ŋu atu ɖokuiwò ɖo ahanye Kristo yomedzela adodoea la, ele be nàkpɔ wò nuŋububu ta. Satana, si nye xexe sia ƒe fia la nya ale si wòana nukpɔsusu gbegblẽ nasu amewo si, dzi naɖe le wo ƒo, woagaka ɖe ame dzi o, eye mɔkpɔkpɔ nabu ɖe wo. (Efesotɔwo 2:2) Nu siawo ate ŋu agblẽ nu le Kristotɔ ŋu abe ale si ko baba gblẽa nu le atixɔ ŋui ene. Dzidzɔtɔe la, Yehowa na nu vevi si akpɔ mía ta le go sia me la mí—eyae nye mɔkpɔkpɔ.\n17. Aleke Mawu ƒe Nya la ɖee fia be mɔkpɔkpɔ le vevie ŋutɔ?\n17 Biblia ƒo nu tso gbɔgbɔmeʋawɔnu si wòle be míakpla bene míate ŋu aɖu Satana kple eƒe xexea dzii la ƒe akpa vovovoawo ŋu na mí. Aʋawɔnu sia ƒe akpa vevi aɖee nye “xɔxɔ ƒe mɔkpɔkpɔ,” si wotsɔ sɔ kple gakuku. (1 Tesalonikatɔwo 5:8) Le Biblia ŋlɔɣiwo la, asrafowo nyae be ne yewomeɖɔ gakuku o la, ke eteƒe madidi kura hafi yewoatsi aʋa o. Gakuku sia si me wofaa lãgbalẽ ɖo zi geɖe la kpɔa asrafo ta be lãnu siwo adze ta nɛ la nagawɔ nuvevii o. Abe ale si ko gakuku kpɔa asrafowo ƒe ta tae ene la, nenema kee mɔkpɔkpɔ kpɔa míaƒe susu, alo míaƒe nuŋububu, tae.\n18, 19. Kpɔɖeŋu kae Yesu ɖo ɖi na mí le mɔkpɔkpɔ meléle ɖe asi me, eye aleke míate ŋu asrɔ̃ eƒe kpɔɖeŋuae?\n18 Yesue ɖo ale si míalé mɔkpɔkpɔ me ɖe asii ƒe kpɔɖeŋu nyuitɔ kekeake ɖi. Wò ya bu nu siwo gbegbe me wòto le eƒe anyigbadzinɔnɔ ƒe zã mamlɛa me ŋu kpɔ. Exɔlɔ̃ vevi aɖe fia eyomemɔ le ga ta. Exɔlɔ̃ bubu gbe nu le egbɔ be yemedze sii gɔ̃ hã o. Bubuawo hã gblẽe ɖi hesi dzo. Eya ŋutɔ detɔwo tsi tre ɖe eŋu nɔ ɣli dom be Roma srafowo nawɔ fui wòaku. Míate ŋu agblɔ kakaɖedzitɔe be nɔnɔme sesẽ siwo me Yesu to la ƒo amegbetɔ ɖe sia ɖe tɔ ta sãsãsã. Nu kae kpe ɖe Yesu ŋu? Hebritɔwo 12:2 gblɔ be: “Le dzidzɔ si wotsɔ ɖo eŋkume ta la, edo dzi kpe fuwɔameti ŋuti fu, eye mebu ŋukpe ɖe naneke me o, eye wòbɔbɔ nɔ Mawu ƒe fiazikpui la ƒe ɖusime.” Yesu ƒe susu medzo le “dzidzɔ si wotsɔ ɖo eŋkume” la dzi kpɔ gbeɖe o.\n19 Dzidzɔ kae wotsɔ ɖo Yesu ŋkume? Enyae be yeƒe dzidodo nuteƒewɔwɔtɔe awɔ akpa aɖe le Yehowa ƒe ŋkɔ kɔkɔea ŋu kɔkɔ me. Anye kpeɖodzi gãtɔ kekeake hã be aʋatsokalae Satana nye. Ðe mɔkpɔkpɔ bubu aɖe agate ŋu ana dzi nadzɔ Yesu wu esia? Enyae hã be Yehowa aɖo yeƒe nuteƒewɔwɔ teƒe na ye geɖe—be le ɣeyiɣi kpui aɖe megbe la, yeagawɔ ɖeka kple ye Fofo lɔlɔ̃a le dziƒo. Yesu na mɔkpɔkpɔ lédziname sia nɔ susu me nɛ le ɣeyiɣi sesẽtɔwo kekeake me. Nenemae wòle be míawo hã míawɔe. Wotsɔ dzidzɔ aɖe ɖo míawo hã ŋkume. Bubu gã aɖee wònye Yehowa de mía ŋu esi wòna mɔnukpɔkpɔ mía dometɔ ɖe sia ɖe be míawɔ akpa aɖe le yeƒe ŋkɔ gã la ŋu kɔkɔ me. Ne míetiae be míanɔ Yehowa ƒe Dziɖulanyenye ƒe akpa dzi, eye míedzra mía ɖokui ɖo dedie ɖe mía Fofo la ƒe lɔlɔ̃ la me, eɖanye nɔnɔme sesẽ alo tetekpɔ ka kee ava mía dzi o la, ekema míawo hã míaɖee afia be Satana nye aʋatsokala.\n20. Nu kae akpe ɖe ŋuwò nàlé mɔkpɔkpɔ kple nuŋububu nyui me ɖe asi?\n20 Menye ɖeko Yehowa le didim be yeaɖo eteƒe na ye subɔla wɔnuteƒewo o, ke ele edzrom vevie hã. (Yesaya 30:18; xlẽ Malaki 3:10.) Edzɔa dzi nɛ be yeana ye subɔlawo ƒe dzimedidi dzɔdzɔewo nava eme na wo. (Psalmo 37:4) Eya ta na wò susu nanɔ mɔkpɔkpɔ si le ŋgɔ na wò la dzi vevie. Mègana Satana ƒe xexe gblẽku sia ƒe nuŋububu gbegblẽ, ɖigbɔ, totroawo nakpɔ ŋusẽ ɖe dziwò gbeɖe o. Ne ède dzesii be xexe sia ƒe gbɔgbɔ va le ŋusẽ kpɔm ɖe yeƒe susu kple dzi dzi la, do gbe ɖa na Yehowa vevie ale be “Mawu ƒe ŋutifafa, si ƒo gɔmesesewo katã ta la,” nasu asiwò. Ŋutifafa sia si Mawu nana la akpɔ wò dzi kple wò tamesusuwo ta.—Filipitɔwo 4:6, 7.\n21, 22. (a) Mɔkpɔkpɔ wɔnuku kae le “ameha gã” la me tɔwo lalam? (b) Kristotɔwo ƒe mɔkpɔkpɔa ƒe akpa kae léa dzi na wò wu, eye nu kae nèɖo kplikpaa be yeawɔ?\n21 Mɔkpɔkpɔ dodzidzɔname ka gbegbee nye esi le asiwò, si ŋu wòle be nàbu ɣesiaɣi! Ne èle mɔ kpɔm be yeanɔ “ameha gã” si “[ado] go tso xaxa gã la me” dome la, ke bu xexe si tɔgbi me nàva nɔ kpuie la ŋu kpɔ. (Nyaɖeɖefia 7:9, 14) Ne woɖe Satana kple eƒe gbɔgbɔ vɔ̃wo ɖa la, àkpɔ gbɔdzɔe aɖe si ŋu màte ŋu abu fifia wòade edeƒe o. Alo ɖe mía dometɔ aɖe nɔ xexe aɖe si me Satana ƒe ŋusẽkpɔɖeamedzi gbegblẽ aɖeke mele o me kpɔa? Dzidzɔ ka gbegbee nye esi wòanye be míakpe asi ɖe anyigba sia tɔtrɔ wòazu paradiso ŋu le Yesu kple ame 144,000 siwo aɖu fia kplii le dziƒo la ƒe mɔfiafia te, esime Satana ƒe ŋusẽkpɔɖeamedzi aɖeke megali o! Aleke gbegbe míetsɔ dzidzɔ le mɔ kpɔm na ɣeyiɣi si me dɔlélewo katã nu ayi, si me míawɔ atuu na míaƒe ame vevi siwo woafɔ tso ku me, eye mɔnukpɔkpɔ asu mía si be míase vivi na agbea abe ale si Mawu ɖoe be wòanɔ enee nye esi! Ne míeva ɖo blibodede gbɔ keŋkeŋ la, ŋugbedodo aɖe si galolo wu sãsãsã la asu mía si, si woyɔ le Romatɔwo 8:21 be “Mawu ƒe viwo ƒe ŋutikɔkɔe ƒe ablɔɖe la.”\n22 Yehowa di be yeana ablɔɖe gã aɖe si mate ŋu ava susu me na wò fifia o la wò. Toɖoɖo dzie nàto ana ablɔɖe ma nasu asiwò. Ðe mele be nàdze agbagba ɖe sia ɖe be yeanɔ to ɖom Yehowa gbe sia gbe oa? Ekema yi edzi nànɔ ɖokuiwò tum ɖo ɖe wò xɔse kɔkɔetɔ la dzi, bene nànɔ Mawu ƒe lɔlɔ̃ la me ɖaa tegbee!\n^ mm. 12 Dzɔdzɔmeŋutinunyalawo gblɔ be ne míele tsitsim la, míaƒe ŋutilã va tua sidzenu tɔxɛ aɖewo ɖo, siwo te ŋu fiaa mɔ míaƒe asiwo kple afɔwo ƒe ʋaʋã le nanewo wɔwɔ me. Le kpɔɖeŋu me, sidzenu siawoe wɔnɛ be ne míemia ŋku hã la, míete ŋu ƒoa asikpe bɔbɔe. Ame tsitsi aɖe si dɔléle na eƒe sidzenu siawo dzudzɔ dɔwɔwɔ la megate ŋu tsia tsitre, zɔa azɔli, alo nɔa anyi nyuie gɔ̃ hã o.\nSɔhɛwo—Agbemedɔ Kae Miawɔ?